Telenn Remengol/a-bezh - Wikimammenn\n< Telenn Remengol\nJ. B. FOURNIER HENA, 1867\nHARPE DE RUMENGOL\nJ. P. M. LESCOUR\nKarantez ha glac’har.\nDa ene va mamm vad\nD’ann Itroun Varia Remengol\nGuerz ann Eskop gwenn, ann Aotrou Joseph-Mari Gravran\nSteredenn ar mor\nEur belek mad\nEur vamm hag he bugel\nIliz ma farroz\nAnn hini a garann\nBennoz ann Eskop\nAr milioner, fals pinvidik\nAnn durzunell baour hag ar sparfell fistoulik\nBered ma farroz\nPedenn ar roue Gralon\nKelenn da Vreiziz\nAnn Itroun Varia Remengol hag he felerined\nHuanadenn diveza ar Barz\nE-c’harz ar mor ounn ganet, e bro sant Gwenole,\nHa biskoaz nemet glac’har n’em beuz bet em bue.\nIa, glac’har ha karante, setu va flaneden,\nPlaneden rust ha kalet da heulia penn-da-benn,\nPa oann em bugaleach, va mamm baour aliez\nA lavare d’in : « Va map, kar ha ped ar Werc’hez ;\n» Ped anezhi, va mabik, ped Gwerc’hez Remengol ;\n» Mar he fedez a galon, biken ne d-i da goll. »\nPed gwech hoc’h euz-hu miret nad-ounn me eat da goll ?\nHo pedet am euz bepred ; breman, a-rok mervel,\nNe oann c’hoaz nemet eur bugel,\nMe gare va bro Breiz-Izel ;\nMe gare va bro Breiz-Izel,\nBro ar feiz hag ann dud zantel.\nGant va mamm, eunn deiz da zao-heol,\nMe ieaz da bardoun Remengol ;\nMe ieaz da bardoun Remengol\nDa bedi Gwerc’hez Remed-holl.\nMont a reamp dre goad ar Rannou,\nPa gleviz huanadennou ;\nKlevet a riz enn eunn dervenn,\nson truezuz eunn delenn ;\nHa dre ma sone ann delenn,\nE sao diraz-oun eur skeudenn,\nSkeudenn wenn-kann sant Gwenole,\nA gomz evel-hen ouz-in-me :\n« Setu telenn aour Remengol,\n» Dilezet aman gant ann holl ;\n» War ann delenn-ma Kaourintin,\n» Gralon, Herve, Efflam, Trifin,\n» Gwenole, Primel ha Gweneal,\n» Barzed Breiz, enn amzer gwechall,\n» D’ar Werc’hez a gane gwersiou,\n» Ha da sent Breiz meuleudiou.\n» Barz, kemer telenn Remengol,\n» Son gant-hi ha lavar d’ann holl,\n» Lavar ar burzudou zo bet\n» E Breiz, enn amzer dremenet. »\nRak-tal e nijaz ar skeudenn,\nHa me da zon gant ann delenn.\nLandevennek am euz kanet,\nBro ar zent hag ar rouaned,\nMene-Hom, mor Douarnenez,\nKer Is hag ar brinsez Ahez,\nIliz-veur Gemper ha Krozon,\nAnn Eskop Gwenn, den a galon.\nHag ann daelou em daoulagad,\nKanet ’m euz Rosdren ha Bulat ;\nGwerc’hez ’nn Esperanz, sant Briek,\nAm euz me kanet kalonek ;\nItron Wir-Zikour enn Gwengam\nAm euz meulet a neve-flamm ;\nHa daoulinet enn he iliz,\n’M euz hi pedet evit Breiz.\nKaret em euz a-greiz kalon,\nFeiz Breiz-Izel, feiz-koz Gralon,\nAr zent hag ann dud kalonek,\nHa flemmet ar re divezek.\nHo karet, meulet m’euz dreist holl,\nGwerc’hez sakr, Itron Remengol ;\nE-c’harz ho treid, gant va fedenn,\nMe laka brema va zelenn.\nDont a rai c’hoaz tud kalonek,\nDa zon gant-hi e brezonek,\nDa zon gant-hi toniou santel,\n’nn enor Patronez Breiz-Izel.\nVa bleo gwenn lavar d’in brema,\nE tosta va heur diveza ;\nGwerc’hez, c’houi a dolo evez\nWar bez ho Parz, ho pugel kez !\nRa vo meulet dre ar bed holl,\nHoc’h hano, Gwerc’hez Remengol !\nGwerc’hez vad, Itron Remengol,\nMiret oc’h Breiz da vont da goll !\nMamm ann dud paour, klanv, ankeniet,\nMamm ar Barzed, ar Vretoned,\nKasit ac’hanomp d’ann envou,\nDa veuli Jezuz, hon Aotrou !\nJezuz, mestr ann env, ann douar,\nZo maro war mene Kalvar ;\nJezuz, Doue ar Vretoned,\nE Breiz c’houi vo Doue bepred.\nDa varz Laouenan-Breiz\nWar don : Eliedik, ma merc’hik koant.\nE korf ma roched, diarc’henn,\nHa ma zal pleget er boultrenn\nEz ounn deut hirio d’ho kwelet,\nEvel m’am boa d’e-hoc’h lavaret.\nMe glev al labousedigou\nO kana drant d’hoc’h ho zoniou ;\nHa me aman e toull ho tor,\nNa gredann ket goulenn digor.\nBarz kez Remengol, pelerin,\nA zo aman war he zaoulin ;\nPlijet gan-e-hoc’h zellet out-han\nHa digeri ho tor d’ezhan.\nSalud, Gwerc’hez, ma mamm dener,\nSetu devez ho pardoun kaer ;\nHoc’h iliz na weler enn-hi\nNemet ann aour o lugerni.\nAnn heol ne d-eo ket c’hoaz savet,\nHo ti leun a belerined.\nA lavar skler hag huel d’ann holl\nEz oc’h-hu Gwerc’hez Remed-holl.\nPelerined a zeu d’ho ti\nA vandennou hirr d’ho meuli ;\nAnn neb a zeu enn eur wela,\nAz a d’ar gear enn eur gana.\nA-raok ober d’e-hoc’h ma c’himiad\nEm euz c’hoant da gaout eur mennad :\nDalc’hit bepred ho tourn santel\nAstennet war dud Breiz-Izel !\nMe n’hellann ket tec’het ac’han,\nChoum bepred aman a garann.\nKoulskoude eo red d’in mont kuit :\nKrogit em dourn ha ma henchit !\nGUERZ ANN ESKOP GWENN\nANN AOTROU JOSEPH-MARI GRAVRAN\nMARO E KEMPER, EVEL EUR ZANT,\nAnn deiz kenta a viz C’houevrer 1855, d’ann oad\na eur bloaz ha tri-ugent\nVerbum crucis Dei virtus.\nE komz ar groaz ema nerz Doue.\nD’ANN AOTROU SANT-MARC, ARC’HESCOP ROAZOUN\nWar don : Gwers Santez Anna Wened.\nRouanez vraz Breiz-lzel, Gwerc’hez vad Remengol,\nC’houi zo karet hoc’h hano ha meulet gant ann holl ;\nAstennit ho tourn war-n-oun hag e kaninn breman,\nEur werz da eunn den santel, Joseph-Mari Gravran.\nSant Kaourintin ha sant Pol, sant Briek, sant Tual,\nSant Patern, sant Gwenole, sant Herve, sant Gweneal,\nDiskennit war ar c’houmoull da rei d’in sklerijen,\nDa ziskleria da Vreiziz buez ann Eskop Gwenn.\nE Krozon e oa ganet Joseph-Mari Gravran ;\nPa deuaz war ann douar, Doue a ioa gant-han,\nRag a-rok dont er bed-ma, da Werc’hez Remed-holl,\nGant he vamm e oa gwestlet enn Iliz Remengol.\nHa dre ma kreske enn oad e kreske he furnez ;\nDirak Doue hag ann dud oa braz he santelez.\nAnn dud koz a lavare, pa vije o tremenn :\n« Nep a vevo a welo, he-man a vo eunn den ! »\nIaouank-flamm e oa c’hoaz hag e veze aliez\nO studia he-unan harz mor Douarnenez ;\nSevel a re dira-z-han ann amzer dremenet :\nKear Is, ar Roue Gralon, ar burzudou zo bet.\nLenn mad a re da dri bloaz ha skriva da bevar,\nHag al latin, da seiz vloaz, a zispake dispar ;\nE Kastel-Pol, e Paris en deuz bet meuleudi\nDigant ann dud a skiant a gave er studi.\nDaoulinet war Mene-Hom e klevaz mouez Doue :\n« Va Map, te vo abostol, henvel ouz Gwenole ;\n» Enn da vro gaer Brelz-Izel e prezegi ar feiz,\n» ’Vel ma reaz gwechall enn-hi sent ganet enn he c’hreiz.\nPebez burzud eo he-man, bugale ann Arvor !\nBezomp holl el levenez, d’hor bro eo eunn enor ;\nKanomp gant daelou a joa, kanomp a vouez huel,\nD’ann Eskop Gwenn, er vro man, meuleudi eternel.\n’Vel e traon menez Oreb, Moisez a grene\nklevet trouz ar gurun, mouez ann Aotrou Doue ;\nJoseph a gren, a lavar da Roue ann Envou :\n« Ia, Beleg me vezo, trugarez d’e-hoc’h, Aotrou ! »\nEnn he zav, war ar menez, e welaz enn draonien\nAbati Landevennek, kuzet gant ar spern gwenn ;\nEno, dindan ar vein goz, ann drez hag ann ilio,\nEma brema ar venac’h, kousket enn ho beio.\nHag ann den iaouank a ia war eeun d’ann abati :\nDaoulinet war eur bez koz, setu hen o pedi,\nO pedi sant Gwenole, eno gwechall abad,\nDa c’houlenn digant Doue ma vo eur beleg mad.\nPa wel gant heol ar mintin, o sevel a-uz Breiz,\nTour kaer Iliz Remengol, e sonj e-bars enn deiz\nMa oa gwestlet d’ar Werc’hez, eno, gant he vam vad,\nHag e treuz da vont d’he zi breac’h-vor ar Faou timad.\nWar he zaoulin enn Iliz karget a vurzudou,\nEvel kement a ia di, e rank skuilla daelou,\nHag he galon o tomma e lavar d’ar Werc’hez :\n« C’hoant hoc’h euz e venn beleg, bezit ma fatronez !\n» Santel eo karg eur beleg, ha pouner braz-meurbet ;\n» Bezit-ta ma fatronez, Itron ann holl Remed ;\n» Henchit ac’hanon bemdez , me a vezo ho map ;\n» Roit d’in ar c’hraz da veza bepret eur beleg mad ! »\nHe bedenn a oe klevet : mont a eure d’ar skol,\nHa d’ann oad a bemzek vloaz, ez eaz a Gastel-Pol,\nPa oe peur-c’hret he studi rag-eeun d’ar seminer,\nKloarek war he dal skrivet e vo eskop Kemper.\nDiwar c’hoari e tispak he skiant, he spered ;\nAnn Eskop a ioa neuze, den gwiek ha brudet,\nA gas Gravran da Bariz, da skolach Stanislaz ;\nHag e seminer Paris e par he spered c’hoaz.\nEr bloaz mil eiz-kant seitek, rak-tal m’oe beleget,\nDa benn seminer Kemper Gravran a oe galvet ;\nEno, nao bloaz hed-a-hed e prezegaz bemdez,\nKoulz dre skouer ha dre gomzou d’ar Veleien nevez.\nBalamour d’he wiegez, goude e voe hanvet\nEvit Person da Vrestiz ; eur garg diez meurbet !\nRak-tal e kavaz ann tu : ann Eskop a lare :\n« Mont a ra ann traou gant-han gwelloc’h ’vit gan-en-me. »\nRei a reaz eur Mision, e Brest pa erruaz ;\nWar-n-ezhan e kouezaz goude trubuillou-braz.\nStoufa a reaz ho genou d’he holl enebourien,\nHag ho lakaat e berr da zont gwir gristenien.\nE kever ar bec’herien e oa karantezuz,\nHag ho fardoni a re, evel ma rea Jezuz ;\nNag a bec’her diouz Doue, pell, pell dispartiet,\nEnn hent mad gant madelez, n’en deuz hen distroet ?\nAnn dorfetourien vrasa, e Brest, er galeou,\nA zo bet sec’het gant-han aliez ho daelou ;\nDesket en deveuz d’ezho meuli hano Doue,\nDont da veza kristenien, ha salvi ho ene.\nAnn arc’hant a c’houneze a ioa holl d’ar beorien ;\nGwizket kaer en em gave gant eur goz soudanen ;\nAnn dra-ze a zo guirion : n’en doa gwennek e-bed\nDa vont a Vrest da Gemper, pa oe Escop hanvet.\nE mil eiz-kant daou-ugent, ann Eskop Poulpiket,\nD’eur bloaz ha pevar-ugent, e Kemper zo marvet.\nAr pastor a zo maro, hag ann aotrou Gravran,\nA zo laket da Eskop, hag en despet d’ezhan.\nMont a eure da Bariz hag eno oe sakret\nGant Arc’heskop ar gear-ze, ann aotrou Affr hanvet.\nAc’hano e tistro primm da Gemper adarre,\nDa ziskouez d’he Veleien e kare anezhe.\nBezomp holl el levenez, Abostol eo d’ar feiz ;\nKomzou Doue zo gwirion, ni a oar-ze e Breiz.\nBrema potr bihan Krozon a zo eunn Eskop braz,\nWar Mene-Hom spouronet Doue hen lavaraz.\nN’euz distaga d’he labour : ’vit mad he eskopti,\nAliesa ha ma c’hell, ’za da vale dre-z-hi.\nWar ar mez e brezonnek, e kar d’ann holl sarmon ;\nMa lavare ann dud koz, vije mad da Berson.\nPa deuaz ar Republik oe galvet da Baris,\nDa zifenn droajou ar bobl ha droajou ann Ilis ;\nPotret Paris a lare : « Eskop Kemper zo goaz ;\n» Biskoaz den evel he-ma ne deuz bet ama c’hoaz. »\nE Paris e tispakaz he holl dalanchou kaer\nDa ober lezennou mad, gant furnez ha douster ;\nE Frans hag er broiou all e komzet anezhan ;\nGant ann holl e oa meulet Joseph-Mari Gravran.\nAr jeneral Kavagnak, potr stard ha den a feiz,\nA fallaz d’ezhan vije Arc’heskop e Paris ;\nRefuzi a reaz a-grenn, ’vit dont da Vreiz-Izel,\nE-touez he vugale da veva, da vervel.\nDistro enn he Eskopti, e kare adarre,\nWar ar meaz hag er c’heriou, prezeg lezenn Doue.\nHentcha a wie brao-braz ar pinvidik, ar paour ;\nEvit he holl vugale en doa eur galon aour.\nBiskoaz ne laraz eur gomz da ober droug na poan ;\nKarout a re he nesa evel-t-han he-unan ;\nEvit ann holl karantez, madelez ha douster,\nSetu penn-da-benn buez hon tad, hon Eskop ker.\nTouriou katedral Kemper, abaoe pevar c’hant vloaz\nA oa mezuz da welet, ne oant ket achu c’hoaz.\nEunn devez e lavaraz, ker brao, enn eur c’hoarzin :\n« Savomp holl, ma bugale, touriou sant Kaourintin. »\nKerneviz ha Leoniz ha Tregeriz ive\nA ro d’ann Eskop santel pep a wennek neuze,\nHa touriou skeduz Kemper en ear a zao huel,\nEvit renta testeni euz a feiz Breiz-Izel.\nBuez ann den er bed-ma zo poaniuz ha c’houero,\nDre eunn draonien a zaelou e renkomp mont d’hor bro ;\nPep hini a zoug he groaz, war lein Mene Kalvar,\nA-dreuz trubuillou ar bed, ann anken, ar glac’har.\nNe oa ket c’hoaz peur-achu touriou ar gatedral,\nMa oe laket gant Doue, enn eur boan vraz dispar ;\nDa beur-welc’hi he ene, kent evit mont gant-han,\nE tigasaz eur c’hlenved hirr ha poaniuz d’ezhan.\n’Vel m’en em santaz skoet, e rankaz mont timad\nDa bedi c’hoaz da Grozon, war bez he vamm, he dad ;\nHa goude e Remengol, daoulinet e pede,\nO c’houlenn eur maro mad, Baradoz d’he ene.\nEnn he gerc’henn ar c’hrign-beo, pe ar c’hanser hanvet,\nA ra d’ezhan, ’pad tri miz, gouzanv poaniou kalet,\nGouzanv a eure, hep klemm, ar boan hag ann anken,\nEvel enn amzer gwechall c’houzanve ’r verzerien\nEvel Jezuz war he groaz, e westlaz, kent mervel,\nHe vugale d’ar Werc’hez, patronez Breiz-Izel ;\nHa gant feiz hag esperanz, seder evel eunn El,\nHe ene gwenn d’aiin envou a nijaz enn eur sell.\nPa oe klevet ar c’helou er pevar c’horn a Vreiz,\nKalon ann dud a fraillaz, gant glac’har en ho c’hreiz.\nAnn holl a wele dourek, o krial gant anken :\nAllas !… maro eo hon tad, maro ann Escop Gwenn !!!…\nBeleien ha tud ar bed ha c’houi peorien Jezuz,\nIntanvezed, minored, c’houi holl dud maleurus,\nKollet hoc’h euz ho mignon, ho pastor hag ho tad,\nEvid-omp-holl, Bretoned, ô pebez kalonad !\n’Vel eur zant en deuz bevet Joseph-Mari Gravran,\nEvel eur zant eo maro, Doue a ioa gant-han ;\nAnn holl a lavar eo sant : vox populi vox Dei.\nGloar da Zoue ! mouez ar bobl eo ive he hini.\nEnn deiz ma oe diskennet enn ho wele douar,\nAr bobl a Gemper, beuzet enn eur mor a c’hlac’har,\nA zougaz he gorf santel e kear dre ar ruiou,\nHag ann dud keiz a heulie hag a skuille daelou.\nHe gorf a zo e Kemper, he skevent e Krozon ,\nE Brest, enn Ilis Sant-Loiz, emedi he galon ;\nAr bobl euz a Vreiz-Izel, enn Iliz-veur Gemper,\nDre garantez deuz savet evit-han eur bez kaer.\nDemp eta, va c’henvroiz, da Iliz-veur Gemper ,\nDa bedi gant karantez war bez hon Eskop ker.\nEno, bemde e weler, daoulinet war he ve,\nTud ann Arvor o c’houlenn grasou digant Doue,\n’Vel Joseph-Mari Gravran, bezomp gwir gristenien,\nBugale vad da Zoue, bezomp mad d’ar beorien ;\nKarantezuz ’vit ann holl ; er beo hag er maro,\nKalonek ha stard er feiz, evel tud koz hor bro.\nWar douriou sant Kaourintin, euz ann env diskennet\nPastor mad, roit ho pennoz d’ar vro oc’h euz karet,\nRoit ho penediksion d’ar belerined holl\nA ia bep bloaz da bedi da Iliz Remengol !\nRoit ho penediksion d’ann dud paour, ankeniet,\nD’ann dud a vor, a vrezel, ha d’ann holl Vretoned ;\nRoit ho penediksion ive d’hor berejou,\nE pe-lec’h e kousk e peoc’h hon tadou, hor mammou !\nGoulennit digant Doue ma kendalc’himp ar feiz,\nFeiz Gralon, feiz Gwenole, feiz ar Sent koz a Vreiz ;\nHa deiz ar varn diveza, e vo c’hoaz Bretoned,\nEnn Iliz sakr Remengol, o pedi daoulinet !!…\nHa brema, ma c’henvroiz, kanomp holl meuleudi,\nKanomp holl gant levenez, gloar da Joseph-Mari ;\nEur Zant neve zo savet, en hor bro Breiz-Izel,\nJOSEPH-MARI eo hanvet, gloar d’ezhan, gloar eternel !!..\nD’ann Aotrou BALDINI, Chalouni, Person Rosdren\nWar don : Kantik ar goumunion.\nSalud ! steredenn ar mor, patronez Breiz-Izel,\nSalud ! Gwerc’hez Remengol, Gwerc’hez teir gwech santel ;\nSalud ! Gwerc’hez Remed-holl, mamm vad ar Vretoned,\nEnn env, er mor, enn douar, gloar, enor d’hoc’h bepred !\nIa, salud d’e-hoc’h, Gwerc’hez, salud gant karantez,\nRouanez vraz ann Arvor, rouanez ann elez !\nC’houi a zo er Baradoz, gant ann Dreindet o ren,\nN’hoc’h euz a-zioc’h ho tron nemet Doue hep-ken.\nO Gwerc’hez muia karet, merc’h ann Tad eternel,\nChoaset ’vit mamm hor Zalver a-rok dont da c’henel ;\nEnn despet fazi Adam, c’houi zo bet konsevet\nE korf glan santez Anna, er mez a hep pec’hed.\n’Vit sec’ha daelou ann dud a ioa holl o ouela,\nEnn ho chadennou pounner aboue pevar mil vloa,\nChoui hoc’h euz douget nao miz Jezuz, Roue a c’hloar,\nEvit p’hini oa re striz ann env hag ann douar.\nSouezet demeuz eur renk ker braz ha ken huel,\nAnn holl dud zo bet ganet hag ar re da c’henel,\nEuz al lec’h ma sao ann heol beteg al lec’h ma kuz,\nA-rok diskenn enn ho bez, ho prudo evuruz.\nGwerc’hez, hoc’h holl bugale beteg heur ho maro,\nA garo, a vinnigo, a veulo hoc’h hano :\nRak bemdez, e Remengol, c’houi ro d’anavezout\nEz eo ho madelezou ker braz hag ho kalloud.\nPiou a c’hallfe niveri ann holl madoberou\nHoc’h euz gret e Breiz-Izel, hag enn kalz a vroiou ?\nPiou a c’hallfe lavaret en deveuz ho pedet\nHep kaout hervez he c’houlenn, ha rak-tal he reked ?\nDifenn a rit ann Iliz hag ann hano kristen,\nD’ar beorien noaz, ankeniet, e roit ato souten ;\nDre garantez e choumit enn iliz Remengol\nAboue pemzek kant vloa, ’vit diboania ann holl.\nHag a dud klanv, mac’hagnet, ho deuz bet ar c’herzet !\nPed bugel paour e langiz ho deuz bet ar iec’hed !\nHag a vammou ankeniet, hag a briejou kez,\nLakeet seder ha laouen ; bennoz d’ho madelez !\nD’ann eil euz a viz even , sadorn ar pardon braz ,\nEnn iliz sakr Remengol kalz tud a zigwezaz ;\nDindan ar glao, ann avel, hag ar stourm ar gwasa,\nE teu pelerined, laouen, enn eur gana.\nAnn aotrou ’nn Eskop kerkoulz hag ar belerined,\nD’ar zadorn e Remengol a zo en em gavet ;\nGant joa vraz en deuz gwelet, enn desped d’ann amzer,\nE voa leun, evel bep bloa, iliz mamm hor Zalver.\n« Kenavo ! Gwerc’hez santel, da vloa e teufomp c’hoaz\n» D’ho kwelet evel hirio, devez ho pardoun braz !\n» Kenavo ! pa deuio hon tud kez war ho giz,\n» Gant peb a c’houlaouen goar e teufomp d’hoch iliz.\n» En em strinkomp d’ann daoulin ni holl tud a c’hlac’har,\n» Dirak ar vrasa santez a zo war ann douar,\n» Evit ma plijo gant-hi rei d’e-omp, evit mennad,\n» Eur vuez hirr hag euruz, feiz kre, eur maro mad.\n» Distroomp brema d’ar ger gant peb a vedalenn\n» Evit rei d’hor bugale, ha d’hon tud da zougenn ;\n» Dre hon Tad Santel ar Pab eo induljansiet,\n» Ha war galon pep kristen e tle beza douget. »\nEvel-se e kimiade teir vrek paour diarc’henn,\nDeut da bardon Remengol gant ho gwialenn wenn ;\nDeut minlin mad euz ar ger, da zadorn ann Dreinded,\nGant eunn niver braz a dud hag a belerined.\nGoude beza gret teir zro d’iliz Mamm Breiz-Izel,\nBeza poket d’ann oter ha d’ar skeudenn zantel,\nHo deuz kemeret ho hent, laouen, enn eur gana\nAr gwerziou kaer a zo gret d’ann Itron Varia.\nPa oant o vont da dremen dreist eur menez huel,\nE parrez Landevennek, dirak tour Plougastel,\nUnan euz ann teir vreg-man enn he zav a choumaz,\nHa d’he diou vignounez all kerkent a lavaraz :\n« Sellet ’ta ouz ann amzer ! ann oabr a deu teval.\n» Doue ! pebez tarz kurun ! klevit-han o strakal,\n» Spontuz war-lerc’h al luc’hed, dre volz ann env huel,\n» Evit gervel ann arne zo du-hont o sevel. »\nAr glao a gouez a varrad, ann avel o iudal\nA lak ar gwez da blega hag ar mor da grozal.\nDoue ra viro e ve eul lestr bennag brema,\nDindan eunn amzer ken garv, o vont da berissa !\nGwelet a rann dirak Brest, siouaz ! e kreiz ar rad,\nEul lestrik paour bransellet, o trei hag o lampat ;\nKannet gant ann avel foll, ha gant ann toliou mor,\nEvit lier lonka a-bez ar weled zo digor.\nAr gweliou zo diframmet, brevet eo ar wern vraz,\nHa drastet barrenn ar stur : war al lestr ze, siouaz !\nEz euz goazed, bugale, gragez vont da veuzi ;\nGwerc’hez vad ho sikourit ! emaint oc’h ho pedi.\nEnn oabr, e-kreiz ann diroll, e weler o tarza\nEur sklerljen lugernuz, sklerijen ar gaera.\n« D’ann daoulin, mignoned kez, ne d-aimp ket da goll,\n» Setu aman dira-z-omp, Gwerc’hez sakr Remengol !\n» Gwelet a rann he zae gaer e mezer arc’hantet,\n» He mantel aour hag he gwel glaz ha steredennet ;\n» Enn aour glan hag e perlez ema he c’hurunen,\n» Eur c’helc’h skeduz, ’vel ann heol, a zo enn dro d’he fenn. »\nPellaat a ra ar c’houmoull, ar glao zo spaneet,\nDirak Gwerc’hez Remengol ann avel zo tavet.\nSioul eo breman ar mor, sioul eo ar c’hurunou,\nAnn dud paour war ho lestrik a gan meulodiou :\n« Bennoz ! bennoz ! d’e-hoc’h Mari, mamm vad tud ann Arvor !\n» Choui a zo enn gwirione steredenn gaer ar mor ;\n» Plijit kenderc’hel bepred da zelaou hor pedenn !\n» Hor fizianz, goude Doue, a zo enn-hoc’h hep-ken. »\nErruout a ra enn od al lestr saveteet,\nHe hano, Mari-Anna, a zo var-n-han skrivet.\nEtre ar vartoloded hag ann dremenerien\nEz euz, gant ar vugale, dek ha triugent den.\nGoude ma oant enn douar dre vurzud diskennet.\nEn em lakont diarc’henn hag e korf ho roched ;\nHa rak-tal da Remengol kerzont, enn eur gana.\nEn eur gana da Vari : Ave, maris Stella !\nPa oant o vont enn iliz, gant gwir devosion,\nE oa ar c’hleier o son ’vit ar brosesion ;\nGoude beza daoulinet ez-int en em laket,\nAnn daelou ’nn ho daoulagad. touez ar belerined.\nE dorn pep-hini, eno, ez euz eur c’houlaouen,\nHa medalenn Remengol a luc’h enn ho c’herc’henn,\nEvit renta testeni da dud ann holl vroiou\nE ve, da gement hini he doug, gret burzudou.\nNe d-eo ket hen-nez hep-ken ar burzud e deuz gret,\nDevez pardon Remengol, ar Werc’hez vinniget :\nNe c’hallfenn ket ho skriva ma ve red d’in henvel,\nKement burzud, en deiz se, zo gret e Breiz-Izel.\nDindan ho proteksion ni en em laka holl,\nMamm vad ann dud ezommek, Gwerc’hez sakr Remengol ;\nDiwallit hp pugale, hag enn deiz, hag enn noz ;\nPlijit, goude hon maro, hor c’has d’ar Baradoz.\nMar deu arne da zevel hag avel da iudal,\nMar deu ar glao da gouea hag ar mor da grozal,\nDiskennit c’hoaz war ann oabr, da gas ann arne pell,\nHa da viret enep drouk hor bro gaer Breiz-Izel.\nTadou, mammou, bugale, deut gant devosion\nDa bedi evit ho tud a zo war ar mor don ;\nDeut da iliz Remengol, iliz ann holl Remed,\nHag e welfet ho tud kez, d’ar ger d’e-hoc’h digaset.\nD’ANN AOTROU PER KERLOC’H, PERSON BANVEC\nMaro ar 17 a viz Genver 1860\nD’ANN AOTROU DANIEL, CHALOUNI, PERSON BULAT\nMementole prœpositorum vestrorum qui vobis locuti sunt verbum Dei : quorum intuentes exitum conversationis, imitamini fidem (Hebr. Ch. XIII. 7.)\nDalc’het sonj euz ar bastored ho deuz prezeget d’e-hoc’h komzou Doue ; hag o welet penoz ez int maro, bezit evel-d-ho tud a feiz.\nWar don : Eunn Doue hep-ken a adori.\nKerloc’h, kousk e peoc’h, va mignon,\nBet oud belek mad ha gwirion ;\nDoue, da nesa c’heuz karet,\nAr beorien noaz a c’heuz gwisket.\nKaret a c’heuz ive, dreist-holl,\nAr Werc’hez, Itron Remengol ;\nGra breman e peoc’h da ziskuiz\nE douar santel he iliz.\nKen a zeuio enn da skouarn\nDa zon trompil skiltruz ar varn,\nKalz krevoc’h evit Irouz ar c’hueor,\nKalz krevoc’h evit trouz ar mor.\nSant Kaourintin, sant Gwenole,\nAnn Eskop Gwenn, Gravran ive,\nHo deuz enn env digemeret\nDa ene glan, gant joauzded.\nLavar d’ezho ha da zent Breiz,\nE kendalc’homp bepred er feiz ;\nLavar d’ar roue-koz, Gralon,\nEz omp bepred tud a galon.\nKerloc’h, e palez ann Dreinded,\nPed Doue ’vit da vignoned,\nHag ez aint ive da repoz\nGan-ez e joa ar Baradoz.\nDA VA MAB KER, POL-MARI AR SKOUR\nWar don : Ni ho salud, Steredenn vor !\nDoue Gralon ha Gwenole,\nTaolit eur zell a drugare\nWar va bugel nevez ganet,\nEvit ma ho karo bepred !\nD’e-hoc’h her gwestlann, o va Doue !\nDa Werc’hez Remengol ive ;\nHi eo rouanez ar bed holl,\nHi a viro na d-ai da goll.\nVa mabik, va elik Doue,\nVa elik dous, va c’harante,\nTe a zo koant enn da gavel,\nKoant ha laouen, evel eunn el !\nAr vuez-man a zo c’houero,\nKarget a boan hag a zaero ;\nDoue roi d’id, va bugel paour,\nFeiz, esperanz, eur galon aour !\nEur galon aour ha karantez\nDa dremen leal da vuez !\nRa vi bepred karantezuz,\n’Vel ma oa ar mabik Jezuz !\nPetra vezi war ar bed-man ?\nEvel da dad eunn den a boan !\nMarteze vi barz pe beleg,\nSoudard, martolod pe tieg ?\nDoue hep-ken oar ann dra-ze,\nHa ra vo gret he volonte !\nEr joausted hag enn anken,\nBez, va map, stard enn he lezenn.\nDindan ar walenn a gasti\nPlega aliez a ranki :\nAnn eurusded na gaver ket\nE-pad ar vuez war ar bed.\nKemer da boan a galon vad ;\nChoarz ha dour war da zaoulagad,\nPa deui ann deiz ma vi skoet\nGant ann anken ha treid ar bed.\nPa vi gant ann holl dilezet,\nPa vo da galon baour mantret,\nBeuzet enn eur mor a c’hlac’har,\nSell, va mab, sell Mene-Kalvar !\nKousk aze brao, c’hoaz oud bihan,\nN’ouzout ket c’hoaz petra eo poan,\nD’as oad ar bed zo ’r baradoz ;\nAnn den a oar se, pa vez koz.\nKar da vamm, va elik Doue,\nMervel evid-oud a rafe ;\nEnn he c’hozni, enn he foanio,\nVa map, te zec’ho he daero.\nPa vezi braz, hi a vo koz ;\nPa vo maro, evit repoz,\nLaka he c’horf enn disheol\nEnn bered santel Remengol.\nKar ha ped ann Aotrou Doue,\nHe vignoned, sent Breiz ive ;\nKar ha ped Gwerc’hez Remengol,\nHa birviken ne d-i da goll.\nDa dri varz iaouank ha kalonek, ann aotrounez\nI.-V. IONKOUR, beleg, GUITEREL hag HINGANT, ho\n(Saint Paul à Timothée.\nEpitre 11, chap. 4, verset7.)\nSalud d’e-hoc’h, iliz ma farroz !\nSalud, iliz ma zadou koz !\nMa c’halon a zeu da domma,\nIliz santel, pa ho kwelann.\nMa c’halon a zeu da domma\nHa ma daoulagad da wela,\nP’ho kwelann, iliz vinniget,\nRag enn-hoc’h ounn bet badezet.\nSalud d’id, tour steredennet,\nTour iliz Mamm ar Vretoned ;\nPa glevann da gleier o son,\nEbarz em c’hreiz trid ma c’halon.\nD’in-me, devez ma badiziant,\nD’in-me, kleier, c’houi zone drant ;\nHa pa zeui devez ma maro,\nC’houi truezuz d’in-me zono.\nMa mamm baour a-raok m’am ganaz,\nAman da Zoue am gwestlaz ;\nAman d’ar Werc’hez am gwestlaz,\nO pidi war he daoulin noaz ;\nDaoulinet, o pedi gant feiz\nAr Werc’hez hag ar Zent a Vreiz,\nGwerc’hez Remengol, hon Itron,\nSant Gwenole, mignon Gralon.\nAman, da zeiz ma badiziant,\nDa Zoue oann eunn elik koant ;\nAman, e riz ma fask kenta,\nDevez euruz, devez a joa !\nWar-n-oun teuaz ar Speret-Glan ,\nDre zourn ann Eskop gwenn Gravran ;\nGan-en eo chomet he vennoz,\nSant eo breman er Baradoz.\nGwelet rann ar gador zarmon\nLeac’h ma prezege ma ferson ;\nEur belek mad, eunn den Doue,\nKaret gant he holl vugale.\nAman e welann relegou\nSent Breiz-Izel, sent koz ma bro ;\nPoket ’m euz d’ezho aliez\nGand feiz, esperanz, karantez.\nPed gweach, dirak ann aoter vraz,\nMa mamm evid-oun a bedaz ?\nHag, echu gant-hi he fedenn,\nE komze ouz-in evel-hen :\n— « Ma map, sell ar Mabik-Jezuz\n» War vreac’h he vamm garantezuz,\n» Hen eo Krouer, Mestr ar bed-holl,\n» Hi eo Gwerc’hez vad Remengol.\n» Hen-nez ’lak ar mor da grozal,\n» Hag ar c’hurunou da strakal ;\n» Hi zo eur vamm a garante,\n» Hag evid-omp a bed Doue.\n» Ma mabik, te zo c’hoaz bihan,\n» N’ouzoud ket c’hoaz petra eo poan ;\n» Dont raio ann devez, siouaz !\n» Ma vo red d’id dougenn da groaz.\n» Pa vi gant ann holl dilezet,\n» Pa vo da galon baour mantret,\n» Tro, va map, tro da zaoulagad\n» Oc’h Jezuz beuzet en he c’hoad.\n» Dalc’h bepred, o dalc’h mad d’as feiz !\n» Ped ar Werc’hez ha sent-koz Breiz ;\n» Kar dreist holl iliz da barroz,\n» Ha Doue roi d’id he vennoz. »\n— Neuze, me oa c’hoaz eur bugel ,\nBugel divlamm, evel eun el ;\nBreman ounn koz, ha ma bleo gwenn\nLavar d’in tosta ma zermen.\nMa mamm baour zo et gand Doue,\nHep dale me ielo ive ;\nGant-hi repozinn enn disheol,\nE bered santel Remengol.\nPedet ’m euz ar Werc’hez, sent Breiz,\nDalc’het ’m euz mad ha start d’am feiz ;\nKaret ’m euz iliz ma farroz ;\nMa Doue, roit d’in ho pennoz !\nEuruz ann den, enn eur vervel,\nZo he vez e-tal he gavel ;\nEuruz ann hini a repoz\nE bered iliz he barroz.\nBarzed, ma breudeur, c’houi zavo\nWar ma bez eur groaz dero,\nMa laro ann dud o tremen :\nAman e repoz eur c’hristen ;\n« Aman e repoz, enn disheol,\n» Ar Skour, barz Itron Remengol,\n» Den a galon ha den a feiz,\n» P’hini meurbet a gare Breiz.»\nD’am c’henvreudeur ker ha meurbet enoruz,\nBarzed iaouank Breiz-Izel.\nBarzed iaouank, dalc’hit huel\nBepred baniel koz Breiz-Izel,\nBaniel ar feiz hag ann enor ;\nHen-nez eo baniel ann Arvor.\nDa Zent Dreiz-Izel.\nSent Breiz-Izel, sent koz ma bro,\nKanet ’m euz ho melodio ;\nKana ’rinn c’hoaz, enn eur vervel,\nHo melodi sent Breiz-Izel.\nD’ann Itron Varia Remengol.\nGwerc’hez Remengol, va mam vad,\nC’houi serro d’in ma daoulagad ;\nTaolit eur zell a drugare,\nPa vinn maro, war ma ene !\nDA VA MERC’H KARET, FANNI AR SKOUR\nWar don : En deiz kenta euz a viz du,\nTisken ar Zaozon enn dour du. (bis.)\nEnn enez Eussa, eur plac’hik\nIaouank, fur, koant ’vel eunn elik, (bis.)\nIaouank, fur, koant ’vel eunn elik ;\nHe hano voa Kaourintinik. (bis.)\nSiouaz ! ne oa ket pemzek vloaz,\nAr plac’hik a zouge he c’hroaz. (bis.)\nE-c’harz ar mor, war eur garrek,\nKaourintinik wele dourek. (bis.)\nA zavas d’ann env evel-hen : (bis.)\n« O stourm oc’h listri ar Zaozon,\n» Va zad zo beuzet er mor don. (bis.)\n» Kalon va mamm baour a rannaz,\n» Gant ar c’helou-ze, pa glevas. (bis.)\n» Me n’em euz den, allaz ! brema ;\n» Petra rinn-me war ar bed-ma ? (bis.)\n» Me n’em euz mui war ann douar\n» Na tad, na mamm, na kar, na par ; (bis.)\n» Na tad, na mamm, na kar, na par ;\n» Va buez vo kaon ha glac’har. (bis.)\n» — Nann ! Ar paour enn env deuz eunn tad,\n» Hag e Remengol eur vamm vad ! (bis.)\n» Va mamm d’in e deuz lavaret,\n» Pedi ar Werc’hez vinniget ; (bis.)\n» Pedi Gwerc’hez vad Remengol,\n» Ha ne d-ajenn biken da goll. (bis.)\n» Astennit ’ta ho torn santel,\n» Gwerc’hez, brema war ho pugel ! (bis.)\n» Me, minorez paour dilezet,\n» War va zreid noaz iel d’ho kwelet. (bis.)\n» War va zreid noaz ’z inn d’ho kwelet,\n» D’ho ti, d’hoc’h iliz holl Remed. (bis.)\n» Seiz tro a rinn d’ann aoter vraz,\n» War va daoulin, d’ar pardon braz ; (bis.)\n» Ha seiz tro d’hoc’h iliz santel,\n» Gwerc’hez, patronez Breiz-Izel. (bis.)\n» Ann dud kez, Itron Varia,\n» Da roi d’hoc’h n’ho deveuz netra, (bis.)\n» Na gouriz koar, na goulaouenn,\n» Netra, netra !… ’met ho fedenn. (bis.)\n» Evel-t-ho siouaz ! me zo paour,\n» N’am euz ’met ma bleo melen-aour. (bis.)\n» Me a roi d’hoc’h eur gurunenn,\n» A vo gret gant ma bleo melen ; (bis.)\n» Gret gant bleuniou koant ar parkou\n» Ha glizennet gant ma daelou. » (bis.)\nEat eo enn hent Kaourintinik,\nEnn he dorn eur wialennik ; (bis.)\nEnn he c’halon, feiz, karantez\nHa nerz deut digant ar Werc’hez. (bis.)\nTreuzet ar mor, ma war ann hent\nA gas d’ann env, da gaout ar zent. (bis.)\nTostat a ra, n’ema mui pell,\nGwelet e deuz ann tour santel. (bis.)\nP’e deuz gwelet, eo daoulinet,\nHag he c’halonik deuz tridet. (bis.)\nE Remengol, p’en em gavaz\nDa dreid ar Werc’hez e pokaz (bis.)\nO lavaret : « Va mamm zantel,\n» Ama, me a garfe mervel ! (bis.)\n» Me n’am euz den, paour kez plac’hik ;\n» Kasit gan-e-hoc’h Kaourintinik ! (bis.)\n» Ama, va c’horf a repozo,\n» Gan-e-hoc’h va ene a ielo ! » (bis.)\nHag ar Werc’hez, gant karantez,\nA lavaraz d’ar plac’hik kez : (bis.)\n« War ann douar zo tud diroll,\n» Va bugel, mar d-afez da goll ! (bis.)\n» Da ene ha da galon baour\n» Zo brema pur evel ann aour. (bis.)\n» Kaourintinik, deuz d’ann envou,\n» Da veuli Jezuz, hon Aotrou. » (bis.)\nKaourintinik, enn eur vervel,\nA lavare a vouez huel : (bis.)\n« D’ar Werc’hez me ro va c’halon,\n» Ha va malloz gant ar Zaozon ! » (bis.)\nD’ANN ITRON ANGELINA AR SKOUR\nAnn hini a garann zo koant evel ann heol,\nKarantezuz evel Gwerc’hez vad Remengol.\nDoue sent Breiz-Izel, Doue ma zadou koz,\nD’ann hini a garann roit bepred ho pennoz !\nAnn hini a garann zo douz evel al loar,\nEnn noz, pa sklerijen bugale ann douar.\nDoue sent Breiz-Izel, etc.\nAnn hini a garann zo ’vel ann alc’houeder ;\nD’am c’halon baour e kan soniou, gwerziou tener.\nAnn hini a garann zo eunn elik Doue,\nEunn elik douz a ra joauzded ma bue,\nAnn hini a garann zo ’vel ann durzunell,\nPa ve maro he far, en em dol da vervel.\nAnn hini a garann a zo douz he hano,\nEvel ar mel eo mad, koant evel ar bleunio.\nAnn hini a garann em c’halon a choumo,\nHag e-pad ma buez ha goude ma maro.\nAnn hini a garann gan-en-me, enn disheol,\nA repozo eunn deiz e bered Remengol.\nAnn hini a garann, e palez ann Dreinded,\nGan-en-me, da viken, a vo karet, karet.\nAOTROU AUGUSTIN DAVID, ESKOP SANT-BRIEK HA LANDREGER\nWar don : O filii et filiæ\nBinniget vo ann den Doue,\nRo he vennoz d’he vugale ;\nBinniget ann Eskop santel\nBinniget hon Eskop santel\nAnn Eskop zo, gant levenez,\nDeuet da vale enn hon touez,\nDa zigaz d’e-omp grasou Doue\nBinniget hon Eskop santel,\nGwechall hon tadou oa paien,\nHep feiz, na Doue, na lezenn ;\nHo daoulagad oa koumoulet\nGant ar pec’hed.\nSant Kaourintin, sant Tugdual,\nSant Pol, sant Briek, sant Gweneal,\nGant sin ar Groas deuz distroet\nBugaligou, Eled Doue,\nJezuz ’ gare ar vugale :\nHon Eskop zo evel Jezuz,\nStouit, bugale ha tud koz,\nPa ro ann Eskop he vennoz ;\nStouit, stouit dirak Doue,\nHe vennoz zo eur c’hlizen aour,\nA goue puill war ar pec’her paour ;\nBennoz ann Eskop a ra vad\nDa bep tiad.\n— Eskop santel, roit ho pennoz\nD’ann dud iaouank ha d’ann dud koz ;\nRoit ho pennoz, enn hanv Doue,\nRoit ho pennoz d’ar Vretoned,\nD’ann eost, d’ar parkou, d’hor bered,\nE pe-lec’h e kousk hon tadou\nHag hor mammou.\nEvid-omp c’houi bedo Doue,\nAr Werc’hez ha zent Breiz ive,\nHag ez aimp holl d’ar Baradoz\nGant ho pennoz.\n— ’Pad ma vo eunn Eskop e Breiz,\nE Breiz vo Esperans ha Feiz :\nBennoz, bennoz, bennoz Doue,\nEnn deiz diveza euz ar bed,\nVo c’hoaz e Breiz tud daoulinet,\nDaoulinet gant feiz o pedi\nJezuz , Mari.\nRo he vennoz d’he vugale,\nMEZ ANN DUD\nWar don : Gourc’hemennou Doue.\nHa te, tousek koz, mez ann dud,\nMilioner, hervez ar brud,\nDastum ’ta madou bern-war-vern,\nMez ann dud, mont ’ri d’ann ifern.\nBet oud a viskoaz eur ribler,\nRak-se oud deut milioner.\nDastum ’ta, etc.\nBiskoaz ne c’heuz bet eur mignon,\nRak n’oud ket eunn den a galon,\nE Breiz ann dud, braz ha bihan,\nA lavar ez oud eur pagan.\nDa deod louz a zo binimuz,\n’Vel ann aer-viber oud flemmuz.\nBiskoaz ne c’heuz great aluzenn,\nD’ann dud ezommek, d’ar beorien.\nWar ar paour e toull dor da di,\nDidrue, c’heuz hiset da gi.\nGwerzet c’heuz ar sent ha Doue\nHa flipet arc’hant evit-he.\nMadou diwar-goust ilizou,\nIa da houarna ann diaoulou .\nPeur-lipet c’heuz diner ar paour,\n’Vit peur-garga da ialc’had aour.\nGoad ar paour kez a c’heuz sunet,\nHa gant ann naon eo bet marvet.\nHe vreg hag he vugaligo\nGant ann naon ive zo maro.\nKreiz ar goanv enn noz int maro,\nEnn noaz, war eunn dornad kolo.\nDa vintin, war dour Remengol,\nOa gwelet Gwerc’hez remed-holl.\nTigemer he bugaligou,\n’Vit ho c’has gant-hi d’ann Envou.\n’Tre he divrec’h karantezuz,\nE deuz ho douget da Jezuz.\nMap Doue n’en doa ket eur men,\nEvit harpa war-n-han he benn ;\nZo maro war mené Kalvar.\nHa te, diskibl ann Doue-ze,\nKenver ar paour oud didrue.\nAr paour, du gant ar baourente,\nZo eur mignon braz da Zoue.\nFals pinvidik gant he vadou,\nZo mez ar groaz, boed ann diaoulou.\nDiwar-goust ar paour ha Doue,\nBrema milioner oud-te.\nDastum ’ta ,etc.\nMalloz ar paour, malloz Doue\nVo da viken war da ene.\nA drugare Doue oud koz,\nHep dale pell e koei er foz.\nEnn devez ma ranki mervel,\nVo joausded e Breiz-Izel.\nDa heritourien a c’hoarzo,\nWar da vez ann drein a zavo.\nWar da vez ann drein a zavo,\nDour binniget, pedenn n’az po.\nDour binniget, pedenn n’az po,\nHag ann diaoul da fistouliko.\nANN DURZUNELL BAOUR\nHAG AR SPARFELL FISTOULIK.\nWar don : Pen-Herez Keroulas.\nNep zo fall iaouank namm,\nEnn he gozni ne fura tamm.\nEul labouz koant, eunn durzunell,\nGanet e koajou Breiz-Izel,\nA gavaz mad kuitaat he neiz\nEvit mont pell, pell euz a Vreiz.\nEr Ponthou e voa eur sparfell,\nKoz, sod, divez ha farouel ;\nEnn he gozni ne furee tamm,\nKanfart e voa a neve-flamm.\nAr sparfell-ze, fistoul, traitour,\nD’ann durzunell a ree bek flour ;\nAnn durzunell baour a grede\nE oa ar sparfell he Doue.\nHe far a lavaraz d’ezhi :\n« Aman e vevez dizoursi ;\n» Aman, gant da vignon fidel,\n» Eo brao beva, vo dous mervel.\n» Pell diouz da neiz, ar ienien,\n» Ann naon, ar zec’hed, ann anken,\n» Ar glao, ann erc’h hag ar glac’har\n» Vo da lodenn war ann douar.\n» Da vignon traitour ar sparfell,\n» Enn noaz as lezo da vervel ;\n» Mervel a zo eunn dra c’houero,\n» Pa varver pell, pell diouz ar vro !\n» Aman gan-en-me choum ato,\n» Va askellik da ziwallo ,\n» Da neizik flour vo tomm bepred,\n» Ha gant da bar e vi karet.\n» Evel ann eostik er c’hoajou,\n» Me a gano d’id va zoniou ;\n» Ha dre bevar c’horn Breiz-Izel\n» Te vo ar goanta turzunell. »\n— Hag ann durzunell digalon,\nA gimiadaz diouz he mignon,\nEvit mont da heul ar sparfell,\nPell diouz he neiz ha Breiz-Izel.\nLakit evez, turzunellik,\nAr sparfell zo eur fistoulik ;\nEr broiou all na gefot ket\nEunn neiz, eur mignon d’ho karet.\nHe neiz hag he far glac’haret ;\nHa d’ar sparfell, gant follentez,\nE deuz roet he c’harantez.\nAllaz ! ne oa ket red mont pell\nEvit anaout mad ar sparfell ;\nAr sparfell zo bet didruez\nE kenver ann durzunell gez.\nPa oent erru e Koad-ar-Skour ,\nAr sparfell ne ra ken bek flour ;\nEnn he gorf e lec’h karantez.\nNe oa nemet fallagriez.\nErru e-tal menez Are,\nAnn taol pao kenta e devoe ;\nHag a-rok mont er meaz a Vreiz,\nE teu da zonjal enn he neiz !\nMeur a daol bek e deuz tapet,\nAllaz ! evit bea re garet.\nE lec’h soniou he dousik koant,\nE deuz breman toliou dre gant.\nAr sparfell deuz he mac’hagnet,\nEr vouillenn en deuz he sklabeet,\nEnn eur c’hoarzin laraz d’ezhi :\n« Kerz brema gant nep a gari ! »\nHe c’horf goloet a c’houliou,\nHe c’halon karget a boaniou,\nHa beuzet holl enn he glac’har\nE sonjaz neuze enn he far.\n« Va far, mignon karantezuz,\n» Am euz lakeet ken meluruz,\n» Ma welfez penoz ar sparfell,\n» En deuz sklabeet da durzunell !\n— Ann durzunell dizenoret,\nGant poan ann hent e deuz bet gret,\nDa vont tre beteg he neizik,\nEvit gwelet c’hoaz he c’hoantik.\nE-c’harz ann neiz p’en em gavaz,\nHe c’halonik paour a rannaz\nPa welaz maro he mignon,\nMaro, siouaz ! gant rann-galon.\nMerc’hed iaouank a Vreiz-Izel,\nLakit evez ouz ar sparfell !\nPedet Doue n’eot ket da goll,\nHa pedit Gwerc’hez Remengol !\nD’ann Aotrou CHATON, Chalonni. Person Guengam\nBered ma farroz, p’ho kwelann,\nGant anken ec’h huanadann ;\nDaelou a zeu em daoulagad,\nHag e taoulinann bep kammad.\nAma e welann o repoz\nMa zad, ma mamm ha ma zud koz ;\nMa c’herent ha ma mignoned,\nKement hini deuz va c’haret.\nAma, skoet gant dorn Doue,\nTiskuiz tud koz ha bugale,\nTud a skiant, tud pinvidik,\nTud euruz ha tud reuzeudik.\nAnn eil e-kever egile,\n’Maint astennet, enn ho gwele,\nAstennet ’nn ho gwele douar ;\nPebez anken, pebez glac’har !\nAnn den huel, ann denn dister,\nHo deuz eur plankenn, eul linser,\nHa pemp troatad douar hep-ken ;\nEr vered, setu tra peb den !\nDigor eo bez Mari-Vonik,\nKoanta plac’h voa enn Arvorik ;\nE-penn ar bez setu he fenn,\nEur bern eskern enn he gichen.\nAma welann bez ma ferson,\nDen a feiz ha den a galon ;\nBemdez e teu ann dudigou\nWar he vez da skuilla daelou.\nBugelik kez na welez ket,\nDa dad, da vamm n’int ket kollet ;\nEat int ho daou d’ar Baradoz,\nEno emaint ouz da c’hortoz.\nBez fur ha bez eur c’hristen mad,\nHag e weli da vamm, da dad ;\nBez sonj er c’homzou lavaraz\nDa vamm d’id enn deiz ma varvaz :\n« Ma mabik koant, elik Doue,\n» Pebez glac’har evid-oun-me,\n» Da zilezel-te da unan,\n» E-kreiz trubuillou ar bed-man !\n» Mar bezez Breizad, gwir gristen,\n» Da vamm baour varvo hep anken.\n» Eur pok, ma mab, eur pokik c’hoaz ;\n» Deuz ama war ma c’halon noaz !\n» D’ar zul, goude ann ofern bred,\n» Deuz da skuilla dour binniget\n» War bez da vamm garantezuz ;\n» Ped ’vit ann anaon truezuz !\n» Er vered, pa ’z i war ma be,\n» Evid da vamm ped stard Doue ;\n» Eur pok d’id c’hoaz a-rok mervel,\n» Ar pok diveza, ma bugel !\n» Eur pok d’id c’hoaz gant ma daelo,\n» Ma mab, kenavo, kenavo !\n» Dalc’h mad da feiz da dadou koz,\n» Ha kenavo er Baradoz ! »\nMinored paour, na ouelit ket !\nDoue a vev al laboused,\nDoue, bara d’hoc’h a roio,\nN’oc’h-hu ket he vugaligo ?\nPried kez, sec’hit ho taelo,\nMamm ho pugel n’eo ket maro ;\nDirak tron ar Werc’hez Vari,\nEvid-hoc’h e-ma o pedi.\nHa c’houi, tud paour war ann douar,\nA-viskoaz er boan, er glac’har,\nEr Baradoz, gwir Vreiz-Izel,\nC’houi vo er joaiou eternel.\nAma welann kroaz ma Jezuz ;\nEvel eur vamm garantezuz,\nEnn deiz, enn noz, e taol evez\nWar beziou he bugale gez.\nKouskit holl enn peoc’h, tud varo,\nEuz ho peziou c’houi a zavo,\nC’houi a zavo dre urz Doue,\nLugernuz ho korf, hoc’h ene.\nAr zent a zo er Baradoz,\nSent Breiz a zo ouz ho kortoz ;\nGant ar Werc’hez, ann elez gwenn,\nC’houi vo digemeret laouen.\nAma, ma c’horf deui da repoz\nE disheol iliz ma faroz ;\nGwerc’hez Remengol, c’houi bedo\n’Vit ho Parz kez, pa vo maro.\nD’ann deiz diveza euz ar bed,\nEuz ma bez pa vezinn savet,\nAstennit c’hoaz ho torn santel,\nGwerc’hez, ’vit harpa ho pugel.\nEvruz ann den a zo maro\nE doujans Doue, ann Otro ;\nEvruz ann den zo o repoz\nE bered iliz he barroz !\nAc’hano e savo eunn deiz\nGant he dud koz ha gant sent Breiz,\nEvit mont d’ar varn diveza,\n’Tre divrec’h ’nn Itron Varia.\nD’ANN AOTROU PROSPER PROUX\nItroun Varia Remengol,\nMirit ouz-imp na d-aimp da goll ;\nPedit ivez ho map Jezuz,\nMa vezimp gant-han evuruz.\nC’houi zo Rouanez ar bed-holl,\nBezit hor mamm, hor Patronez,\nHa ni ho meulo da jamez !\nD’ANN AOTROU ALLIER, EIL-PENN SKOLACH MONTROULEZ\nTud leal a Vreiz-Izel, tud kalounek ma bro,\nChoui holl da bere kalir ar vuez zo c’houero,\nEur-vad d’e-hoc’h war ann douar ha graz digant Doue\nDa vizita Remengol, ar soursen a vue.\nPedit enn ho klenvejou, pedit enn ho klac’har,\nHa pedit enn holl boaniou hoc’h euz war ann douar\nBrasa zantez zo er bed, Gwerc’hez vad Remengol ;\nMar bezit devod d’ezhi, biken n’ez eot da goll.\nTadou keiz, mammou tener, c’houi holl pere a zo\nAnkeniet gand ho mipien eat pell, pell euz ar vro,\nKit da iliz Remengol, iliz ann holl Remed\nHag e vo ho pugale kerkent d’e-hoc’h digaset.\nANN ITROUN VARIA REMENGOL\nHAG HE FELERINED\nD’AM MIGNON I.-M. AR IANN, EOSTIK KOAT ANN NOZ\nPelerined, ma bugale, em iliz oc’h daoulinet,\nHa ma zellou ann tenera war-n-hoc’h am euz taolet ;\nDigant Jezuz, ma map santel, c’houi hoc’h euz bet ho mennad,\nHor c’harantez hag hor bennoz a vezo enn ho tiad.\nMe eo ann Itronn Remed-holl, patronez ho tadou koz ;\nHo tadou koz am euz karet, hag emaint er baradoz ;\nGralon, Gwenole, Kaourintin, Tual, Patern, Malani,\nA oa sent braz e Breiz-Izel hag a gare ma fedi,\nHo tadou a voe kristenien, ha c’houi eo ho bugale,\nHa breman e welann sklear mad ez oc’h kristen evel-t he ;\nDalc’hit bepred da feiz ho pro ha da Werc’hez Remengol ;\nMar deuit d’he gwelout bet bloaz, biken n’az eot da goll,\nBugaligou, me eo ho mamm, ho mamm leun a garantez,\nEnn deiz, enn noz hag e pep leac’h, war-n-hoc’h me a daol evez ;\nHa pa zavo falc’h ann ankou a-uz d’ho penn d’ho tiskar,\nDirak Jezuz me ho kaso ha n’ho pezo ket glac’har.\nEUNN DALL A LAVAR :\nTrugarez d’e-hoc’h , Gwerc’hez santel, me a voa dall a-viskoaz,\nDeuet ounn hirio d’ho pardoun o kerzout war ma zreid noaz ;\nMil bennoz d’e-hoc’h, Gwerc’hez Vari, me am euz bet ar gwelet ;\nBreman me vale ma-unan, me wel ann heol binniget.\nMe az ea enn eur jilgamma e-trezek ho ti, nec’het,\nHag evel m’am beuz ho pedet, me am euz bet ar c’herzet ;\nN’em euz ken na poan na gouli, deut stard ounn war ma diwar\nHa bemdez e vezinn evruz d’ho meuli war ann douar.\nEUNN DEN DISTROET OC’H DOUE\nMa mamm baour e doa ma gwestlet d’e-hoc’h-hu, Gwerc’hez Remengol,\nHa me pell euz a Vreiz-Izel , siouaz, me zo eat da goll ;\nHo pedet ’meuz em dirollou, dre c’hraz Doue ounn distro,\nHag enn ho ti hirio, gant feiz, me zo o skuilla daelo.\nMaro eo gant ar c’holera ma fried karantezuz,\nEur vrek fur, koant evel ann deiz, gant-hi me a voa euruz\nDeut ounn d’hoc’h iliz binniget, Gwerc’hez, da skuilla daelou,\nDa bedi evit ma fried, evit ma bugaligou.\nAR PLAC’HIK VIHAN\nA nevez-zo ma zad, ma mamm zo et ho daou gant Doue,\nHa me zo deut war ma zreid noaz, Gwerc’hez, da bedi ’vit he.\nSelaouit pedenn eur plac’hik, evel d-hoc’h hanvet Mari,\nHa va mamm ha va zad ielo d’ar Baradoz d’ho meuli.\nMe a oa klanv war ma gwele, barnet e voann da vervel,\nHa pell zo e vijenn maro hep-d-hoc’h-hu, Gwerc’hez zantel ;\nBreman ounn iac’h ha pare mad, ker seder ha den ebed,\nDirak ann holl enn hoc’h iliz, me c’hell kre her lavaret.\nMAMM EUR ZOUDARD\nMa map a voa eat d’ar brezel, da dan ruz ar c’hanoliou,\nHag aliez d’e-hoc’h evit-han me am euz great pedennou ;\nKlevet hoc’h euz ouz-in, Gwerc’hez, hag aman deiz ho pardon,\nMa mabik paour a zo gan-en, tridall a ra ma c’halon.\nEUNN DEN A VOR\nWar ar mor braz ounn bet ruillet ha diruillet aliez ;\nPilet gant ar glao, ann avel ha tost da goll va buez,\nMe zaouline war bount al lestr d’ho pedi, steredenn-vor,\nHag hirio, Gwerc’hez, enn ho ti, me zoug ar groaz a enor.\nEUR PLAC’HIK IAOUANK\nMe zo eur verc’hik dilezet, ha n’em euz na mamm, na tad,\nHag a vihanik ann daelou a rede em daoulagad ;\nEnn-hoc’h hep-ken em boa fizianz, Gwerc’hez, mamm ar vinored,\nHag e pep leac’h, e pep doare, c’houi hoc’h euz ma diwallet.\nAR BELERINED ENN EUR VOUEZ\nTrugarez d’e-hoc’h,Gwerc’hez Vari, ni hen tou d’e-hoc’h a galon,\nC’houi a vezo, e peb amzer, hor Patronez, hon Itron ;\nJezuz a vezo hon Doue, ni hen tou d’e-hoc’h adarre,\nHag ar feiz, beteg fin ar bed, vo lezen hor bugale.\nD’ann Aotrou KEMAR, Persoun, Barz Sant-Lorans\nEm gwele douar pa vezinn,\nO repoz e bered Remengol,\nPlijet kemer truez ouz-in,\nItroun Varia Remed-holl !\nHa pa zeui ma bugaligou\nWar ma bez da bedi glac’haret,\nC’houi, ma Doue, a bardouno\nD’ar paour keaz Barz en deuz ho karet ! (bis.)\nAIRS NOTÉS PAR P. THIELEMANS\nORGANISTE DE NOTRE-DAME DE GUINGAMP\nDA ENE MA MAMM\nGWERZ ANN ESKOB GWENN\n-- let gant ann holl, As -- ten --nid ho torn war -- n -- oun hag e ka -- ninn bre -- man, Eur werz da eunn den zan -- tel Jo -- zef Ma -- ri Gra -- vran.\nSTEREDEN AR MOR\nBENNOZ ANN ESKOB\nANN DURZUNEL BAOUR\nBERRED MA FARROZ\nPEDEN AR ROUE GRALLON\nKELEN D’AR VREIZIZ\nHUANADEN DIVEZA AR BARZ\nMême musique que le N° 19.\nKenavo ’ta, Remengol, kenavo da viken,\nKenaro, Gwerc’hez Vari, c’houi p’hini a garenn ;\nKenavo, Pelerined , kenavo, tud ma bro,\nKenavo er Baradoz, kenavo, kenavo!!!…\nKANTIG ANN ITROUN-VARIA-REMENGOL\n↑ Er bloaves 1860, eunn niver braz a listri a zo en em gollet, tud ha madou, epad ar gwall-amzer a rene er bloavez-se. Evelato, kalz a dud ho deuz gallet savetei ho buez hag ho listri, enn eur bedi a galon ann Itron Varia Remengol.\n↑ Ann dud koz e Breiz a lavare gwechall, hag ann dra-ze a zo gwir : « Ar pez a deu digant ann diaoul a ia d’he houarna, ha\nc’hoaz e choum eunn troad d’ezhan dishouarn. »\n↑ Noblans koz revinet, etre bourc’h ar C’hlastr ha Plourin-Moutroulez.\nAdtapet diwar « https://br.wikisource.org/w/index.php?title=Telenn_Remengol/a-bezh&oldid=158949 »\nKemmoù diwezhañ degaset d'ar bajenn-mañ d'an 13 Ebr 2020, da 14:12.


Ur banerad frouezh e-barzh an natur | Becedia\nM’o dije c’hoant ar vugale an deiz a herie kemer skouer war ar reoù deuet araoke war an douar, e kavfent c’hoazh e-barzh an natur ur baner gaer a frouezh war-hed dorn. Soñjal a reer diouzhtu er frouezh a vez kavet war ar gwez pe ar bodennoù a roer o anv amañ war lerc’h : mouar, kistin, kilvij, kraoù-kelvez ha mesper.\nSetu goude al louzeier hag o frouezh. Kavout a reer da gentañ ar c’hraoù-douar e troad ur blantenn heñvel awalc’h he delioù ouzh reoù ar c’harotez. Stumm ur graonenn he deus ar frouezhenn-se ha mat da zebriñ. Korzennoù ha delioù louzeier a veze debret ivez evel trinchon gad, trinchon logod, bara koukoug hag all.\nBez veze bleunioù war roll meuzioù an natur ivez evel reoù bokedoù an hañv pe c’hoazh fleur gwezvoud, a veze graet bronnoù koukoug anezhe dre ma veze ur seurt jug mèl enne hag a vez graet justamant e saozneg : honey-suckle anezhañ.\nBez o devez soñj erfin ar rummadoù kozh c’hoazh penaos e koulz an eost e veze graet chewing-gum gante en ur dramouilhat greunennoù ed, roet dezhe ewit mann e-mesk un natur brokus.


(Adkaset eus Aberzh Izaag (Caravaggio))\nAberzhidigezh Izaag, gant Caravaggio, war-dro 1598. Doare Princeton, New Jersey, SUA.\nMeur a daolenn, en istor al livouriezh, zo bet anvet Aberzhidigezh Izaag. Meur a hini ivez zo bet anvet 'Il Sacrificio di Isacco' gant o oberour, pa veze italian.\nE-touez ar re-se ez eus div a zo bet livet gant al livour italian Caravaggio (1571-1610), hag o-div eo a zo kinniget amañ.\nAberzhidigezh Izaag (munudig), gant Caravaggio, war-dro 1598, e Princeton, New Jersey, SUA. Tostaat a c'heller dremm ar c'hrennard ouzh e Yann-Vadezour.\nEmañ an daolenn Aberzhidigezh Izaag-mañ en dastumad Piasecka-Johnson e Princeton, New Jersey . N'eur ket sur eo diwar zorn Caravaggio avat. Hervez Giulio Mancini, a skrivas buhez al livour, edo Caravaggio en Ospital ar Frealz pa reas un toullad livadurioù evit ar priol spagnol (ur priol spagnol a voe adalek 1593 betek 1595), ha hennezh o c'hasas gantañ da Sevilla. Da neuze e vije bet graet al livadur war-dro kreiz ar bloavezhioù 1590. Met kalz bravoc'h eo graet al labour c'hoazh eget pezh a oa kustum Caravaggio d'ober d'ar c'houlz-se , ma skriv an arzvarnour Peter Robb, er buhezskrid embannet gantañ e 1998 diwar-benn Caravaggio, e rank bezañ bet savet war-dro 1598.\nAr paotr a zo Izaag amañ a denn kenañ d'ar Yann-Vadezour a c'haller gwelout e mirdi iliz-veur Toledo. A bouez eo gouzout e oa degouezhet e Spagn un toullad livadurioù graet gant Caravaggio, rak levezonet o deus Diego Velázquez, met gallout a rafent bezañ bet graet gant Bartolomeo Cavarozzi hag a oa e Spagn war-dro 1617-1619.\nEmañ dorn an ael war benn ar maout evel m'emañ dorn kleiz Abraham war benn e vab, e gontell gantañ en e zorn dehoù, o selaou an ael. Netra en diadreñv , ha gant-se emañ an arvest en e greñvañ, en e skrijusañ.\nSklêrijennet eo an daolenn gant ar c'hiaroscuro (tenebrism e saozneg, a c'halfe bezañ "teñvalaerezh" e brezhoneg), doare-livañ ijinet gant Caravaggio, hag a zo bet ur seurt dispac'h en arz ar c'hornôg. En deñvalijenn emañ dremmoù an tad, Abraham, ha hini e vab, Izaag, ha koulskoude e santer nerzh o from.\nAberzhidigezh Izaag, livet gant Caravaggio e 1603, Firenze, Mirdi an Ofisoù.\nN'anavezer nemet div daolenn gant Caravagio ma weler ar vro en diadreñv: homañ hag an Diskuizh e-kerzh an dec'hadenn da Egipt. Marteze eo an torgennoù Colli Albani a zo en-dro da Roma a weler amañ. Marteze ivez eo ur salud d'e gevezer Annibale Carracci, a oa brudet ar gwelvaoù livet gantañ. Amañ eo mesket kaerder an natur ha euzhusted an aberzh. En diaraog e weler ar gontell lemm war vrec'h ar mab, troet ouzh ar gouloù.\nAberzhidigezh Izaag gant livourien all[kemmañ | kemmañ ar vammenn]\nGwelout ar pennad: Aberzhidigezh Izaag (arz).\nAdtapet diwar « https://br.wikipedia.org/w/index.php?title=Aberzhidigezh_Izaag_(Caravaggio)&oldid=1453399 »\nKemmoù diwezhañ degaset d'ar bajenn-mañ d'an 3 Ebr 2013, da 01:18.


Prezegenn, pe Sarmon Person Plou… - Wikimammenn\nPrezegenn, pe Sarmon Person Plou…\nJ.-P. Gadreau, 1872 (p. 55-57)\n◄ Kambr ann deputeed Prezegenn, pe Sarmon Person Plou… Doare ober ann Amann mad ►\nPE SARMON PERSON PLOU…\nMa mignoned, ma selaouet un neubeud amzer, me ho ped, rag ho person, Pehini na glask en pep tra nemet ho mad, hen eûz da gomz d’ehoc’h, hirie, euz a draou a dalvoudèges vraz. Gwall-fall eo bet troët ann traou en hon bro, epad ann darn diveza euz ar bloaz 1870, hag ann hanter kenta euz ar bloaz tremenet, 1871. N’hon eûz ket gwelet ar Prusianed en Breiz-Izel, so a zo gwir, met en ul lod vraz a Vro-C’hall n’ez int bet gwelet nemet re, siouas ! Hon iaouankiz holl a zo bet redet a-eneb d’ezhe, ha meur a hini na eo ket bet distroët d’ar gêr ; sellet en-dro d’ehoc’h hag a welfet oc’hpenn ur skabel goullou en iliz. Ar re-se ho d-eûz roet, kalonek, ho buhez evit difenn ho bro, (rag Bro-C’hall a zo hon bro, kerkoulz ha Breiz-lzel). — hag emaint brema gant Doue.\nHo kalonou holl, me hen goar mad, a zo glac’haret o welet penoz ez eo bet gwall-gaset (maltraitée) hag izelleet hon bro ; met rèd a vo d’imp em sevel un de ha diskouez na omp ket marw c’hoaz, n’eo ket gwir ? Greomp ma talvezo d’imp ar gentel digaset gant Doue, hag evel-se a teufomp da veza un de brasoc’h ha krenvoc’h eget biskoaz. — Met penoz ober se ? a lârfet marteze. — Rèd eo distrei, buhan, war ann hent mad, ha labourad da em ober welloc’h eget ma ’z omp. Na dalv da netra koll hon amzer o lâret penoz ar re a oa en penn ar gouarnamant na oaint ket ar re a dleje beza bet, penoz hon jeneraled na wient netra, pe ez oaint trubarded, peurvuia…, ha kalz a draou all evel-se ; nann, ni hon-unan eo a zo hon brasa enebourienn, hag a zo bet kiriek da holl. Labouromp eta, a vrema, evit em ober welloc’h, hag asgonid d’hon zro ar pez hon euz kollet, rag hon bro na vezo biken nemet evel ma vefomp ni hon-unan.\nLâromp un dra bennag diwarbenn ann diskadures (l’instruction). Pa ’z oac’h o em-gonna eneb ar Prusianed, ar wirionez a oa ganheoc’h, hag ann nerz a oa a eneb d’ehoc’h. Met allas ! n’eo ket awalc’h kaout ar wirionez oc’h he du evit trec’hi, rèd eo c’hoaz kaout armou mad. Armou an Allmanted na oaint ket hep-ken ho fuzuillou a nadoz (fusils à aiguille), met c’hoaz, met dreist-holl, ho diskadures. Ur soudard disket mad a dalv keit hag un oviser. Er Prus, ann holl a oar ha lenn ha skriva ; ha c’hui a zo peurvuia, pell ac’hane ; an dredern ac’hanoc’h, ma zud keiz, na ouzont ket sina ho hano. Kement-se a zo mezuz ! C’hui, pennou tiegez (pères de famille), a die kas ho pugale d’ar skol ; ho pugale a vezo, ho koude, harperienn ar vro, ha mar na ouzont netra, na rafont ive netra a vad.\nMet ann diskadures, evit-hi da veza un dra gaer, na eo ket c’hoaz a-walc’h. Ar gwizièges (la science) na eo nemet ur benvek pehini hon laka da c’hallout dibab etre ar fall ha ar vad. Evit ober mad, ez eo red karoud ar vad, hag ez eo rèd lakaad ho pugale da gaout ar garante-se. Ha penoz e teufet a-benn da ober kement-se ? Dre galz a gomzou ? — Nann, — nemet dre ar skouer vad. Ar bugel pehini n’hen eûz ket disket douja (respecter) he dad, ha na wel ket en he dad ar skouer euz ar furnez, ann dever, ar relijion, hen defo poan vraz o tont da veza un den mad ha fur (un honnéte homme). — Mar tremened hoc’h amzer en hostaleri, petra a lavaro ho mab pa virfet out-han eva ? Lavaret a raio : — Ha perag eta na rafenn me ket evel ma zad ? — Kement-se n’eo ket mad ; rèd eo ober d’ho pugale karout beza er gêr ; red eo rei d’ezhe da anaout sklêr penoz ez eo braz ho karantez evit-he, ha na rafont netra hep goulenn kuzul diganheoc’h, hag evel-se a espergnfet d’ezhe kalz a geuz (regrets). D’ann noz, goude koan ha labouriou an de, ar penn-ti a rafe mad o komz d’he vugale, ha da holl dud he di ive, a draou a dalvoudeges, pe o lenn d’ezhe ul levr mad bennag, rag evel-se e teufent, hep poan, da dilezel ar c’hoario hag ann dud a skouer fall. Disket d’ezhe stoui (se baisser) dirag ar bleo-gwenn. douja ar groagez, kaout kas euz ar gaou, kaout mez euz ar vezwenti hag ar blijadurezo fall. Evel-se e rafet soudarded mad evit harpa ar vro, hag ive sitoyaned vad.\nRag evit lakaad ur vro da veza evuruz ha krenv, ez eo rèd da genta senti oc’h he lezenno. Petra a ra nerz un arme ? Ar reiz vad (la discipline). Mar na ioull ket ar soudard senti oc’h ar serjant, nag ar serjant oc’h ann oviser, ha mar lavar ann oviser penoz ez eo muioc’h gwiziek eget he jeneral, ann arme-se a vezo evel hini ar gommun Paris, a be-hini he jeneral he-unan a lavare : — « Ann holl a c’hourc’hemen, ha den a-bed na ioull senti. » Lec’h na ve reiz a-bed, holl a zo kollet, pe dost da veza. Ha kredi a ra d’ehoc’h penoz na eo ket evel-se ive gant ann traou civil ? — Eo a-vad. Met aman (en traou civil), na eo ket da un den a dle senti ann dud, met d’al lezenn. pehini a zo ioull (la volonté) ann holl. E-keit ha na vezo ket al lezenn un dra sakr, e-keit ha ma kredo pep-hini gallout mont a-eneb d’ezhi, mar displij d’ezhan, — e keit-se a vefomp war hent ann dismantr (la ruine). Perag ma eo deut da vad, — ur pennad, — tol Commun Paris ? Penoz ar Barisianed, pere ho defoa stourmet ken kalonek epad ar seizi (siège), penoz ho deûz lest da ober, divezatoc’h, ur bagad tud-fail, pere na glaskent nemet lac’ha ha tana holl ? M’hen lavaro d’ehoc’h en diou gomz : — Ann dud-se ho d-eûz roët da gredi da bopl Paris ez oa fall ho gouarnamant, hag ar Parisianed pere na ioullent ken senti oc’h al lezenn, nag oc’h mestr a-bed, ho d-etûz c’hoantet neuze diskar ar gouarnamant-se. Met allas ! ker eo bet koustet d’ezhe. N’am eûz aoun a-bed a rafeac’h kement all, c’hui. Met gouveit mad, ma mignoned keiz, penoz ann doujanz (le respect) a zo un dra a dle beza disket abred : rèd eo d’ar bugel karout he dad, senti d’ezhan, ha kaout aoun da wall-ober en he gever, en un dra bennag. Savet mad ho pugale eta, herve lezenn Doue hag hini ho pro, hag evel-se e labourfet evit Doue hag evit ho pro.\nAdtapet diwar « https://br.wikisource.org/w/index.php?title=Prezegenn,_pe_Sarmon_Person_Plou…&oldid=55544 »\nKemmoù diwezhañ degaset d'ar bajenn-mañ d'an 22 Gwe 2013, da 19:55.


Staj C'hoariva forum -\nHome stajou Staj C’hoariva forum\nStaj C’hoariva forum\n8 June 2015 8 June 2015 stajou\nO fraoñval emañ c’hoazh presbital kozh Landelo gant an unnek den en em gave e-barzh staj c’hoariva forum Paritito, kenaozet gant C’hoariva e-pad an dibenn-sizhun paseet.\nDaou zevezh plijus evit dizoloeiñ teknikoù teatr ar re wasket dre un tem enklask war ar yezh.\nLabouret hon eus gant hon istorioù – dastumet er vuhez gwir – evit respont dar goulenn-mañ: petra eo diaesterioù gwir ar vrezhonegerien hiriv an deiz?\nDaoust hag omp lip da implij ar yezh a faot deomp e pep lec’h? Betek peseurt poent? Daoust e chench yezh-mañ-yezh hon darempredoù sokial e keñver ar re all? Penaos? Peseurt mod darempredoù etre ar re a oar hag ar re ne oar ket, pa a oar nebeutoc’h? Penaos deskiñ ar yezh pa ne fell ket d’ar re all kaojeal ganeomp? Ha perak e rafent? Penaos lavarout pezh a vez start d’an den hep mougañ ar re e vez disheñvel o wirionezioù? Penaos plantañ ur yezh dibabet barzh hon buhez en un doare naturel? E peseurt yezh(où) devesel ar vugale? Ha petra gant re an amezeien?\nPeadra da vouetañ hon c’hoant da vont pelloc’h gant an danvez…\nBoued lipous, massajoù ha yoga: ne oa ket bet disonjet ar c’orf kennebeut all. Mersi da Emmanuelle Eon ha da c’hoariva evit o souten !\nShare the post "Staj C’hoariva forum"\nStaj c’hoariva forum – teatr ar re wasket\ngalv souten evit Privezioù Publik gant kompagnunezh Paritito


Eil quevren - Ar seitecvet Chabistr - Wikimammenn\nEil quevren - Ar seitecvet Chabistr\nYouen-Yan-Lois Derrien, 1779-1792 (?) (p. 127-129)\n◄ Ar c’huezecvet Chabistr. Penaus eo ret enori hac invoqui ar Sent Ar seitecvet Chabistr. Penaus eo e ranquer clevet ha lenn comsou Doue An trivec’hvet Chabistr. Penaus eo e ranquer receo an inspirationou mad ►\nAR SEITECVET CHABISTR.\nPenaus eo e ranquer clevet ha len comsou Doue.\nBEzit devot ha sourcius da glevet comsou Doue. Pe c’hui o c’hlevo en un antretien familier bennâc gant ho mignonet pe vignoneset spiriruel, pe c’hui o c’hlevo er Sarmon, clevit-y ato gant attantion ha gant respet ; grit ervat ho profit anezo, ha na lesit quet anezo da goueza d’an douar. Hoguen recevit-y evel ur baum precius en ho calon, oc’h imita ar Verc’hes sacr pehini a gonserve ur sourci bras en he c’halon an oll gomsou pere a lavaret e meuleudi d’he Map. Hac ho pezet memor penaus e testum hor Salver ar c’homsou pere a leveromp dezàn en hor pedennou, diouz ma testumomp ivez ar c’homsou pere a lavar deomp er Bredication hac en instructionou mad.\nBezit sourcius da gaout ato ul Lêvr mad bennâc a zevotion (Evel ma zeus bremâ Lêvriou Brezonec hac a so profitabl bras) ha lennit bemdez un dra bennâc ebarz gant ar memes devotion hac ar memes respet evel pa ve ul lizer bennâc ve a ve deut deoc’h eus an Eê digant ar Sent, evit disquez deoc’h an hent ha rei deoc’h ar gouraich da vonet dy. Lennit ivez an Histor hac ar Vuez eus ar Sent, eleac’h ma vellot evel en ur mellezour ar portret eus ar vuez Christen, hac imitit o actionou och ober diouto hervez ar stad hac ar vocation ma emaouc’h en-hi : rac peguement bennâc na ell quet ar re a vêv er bed imita toutafet cals a actionou o deveus grêt ar Sent, cousgoude ec’hellont o heul a dost pe a bell hac o imita en ur fæçon bennâc. Dre exempl ar solitud eus a Sant Paul Hermit a imitot dre ho retrejou spirituel a reel, peveus a re hon eus comset dija hac e comsimp c’hoaz : ar baourentez vras a Sant Frances a imitot o pratica ivez ar baourentez er fæçon ma tisquezzimp tuma varlerc’h, ha toudememes evit an nemorant-all. Guir e penaus ez eus certen historiou pere a ro deomp mui a sclerigen da regli hor buez eguet re-all, ec’his ma zeo ar vuez eus ar Vam eürus Theresa pehini a so admirabl evit quemense, buez Sant Charles Borromee, hini Sant Lois hac hini Sant Bernard, cronicou S. Frances hac an seurt-se. Beza ez eus bueziou-all hac a so mui a sujet enno da admira eguet da imita, evel ma zeo buez Santes Mari Ægiptianes, Sant Simeon Stilit, an diou Santes Catel a Sienne hac a Genes, ha re-all, pere ne lesont quet cousgoude na roont ur gout bras e general da garet Doue.\nAdtapet diwar « https://br.wikisource.org/w/index.php?title=Eil_quevren_-_Ar_seitecvet_Chabistr&oldid=124837 »\nKemm diwezhañ d'an 9 Eos 2018 da 11:58\nKemmoù diwezhañ degaset d'ar bajenn-mañ d'an 9 Eos 2018, da 11:58.


KDSK, Centre de Ressources Culturelles CeltiquesDocuments : Columbo e brezhoneg.\n- DVD 1. An trouz hag ar fulor, 93 mn ;\n- DVD 2. Deskiñ mabig bihan..., 90 mn ;\n- DVD 3. Diwallit : lazhañ tud zo fall evit ho yec'hed, 88 mn.\n_________________________ - - DVD 1. An trouz hag ar...\nColumbo e brezhoneg.\nOberour(ien) : SKAVENNEG Laorañs (Dindan Renerezh) ; PENVERN Bernez (Dornlizherennet gant) ; GILLET Sophie ; GILLET Ludovic ; AR MERO Corinne (Troet gant) ; DANIEL Tangi (Mouezh gant) ; AN HENAFF Goulwena (Mouezh gant) ; BELONI Erell (Mouezh gant) ; BEYER Klet (Mouezh gant) ; BOURGES Aziliz (Mouezh gant) ; DE CHATEAUBRIAND Loic (Mouezh gant) ; DOM DUFF (Mouezh gant) ; KERMARREG Riwal (Mouezh gant) ; KORBELL Nolwenn (Mouezh gant) ; FORICHEUR Tony (Mouezh gant) ; GOURVES Yann-Herle (Mouezh gant) ; GWENN Marion (Mouezh gant) ; KERNALEGENN Nonna (Mouezh gant) ; LE MENN Christophe (Mouezh gant) ; MEHU Manu (Mouezh gant) ; MOAL Stefan (Mouezh gant) ; PENNEC Gilles (Mouezh gant) ; SIMON Tangi (Mouezh gant)\nProduer-Skigner : Dizale\nKot : F.COL(DIZ) - Doc n° : 10012\nDoare : Film(où) ; Faltazi\nPriz : 29 euro\nUr grip dalc'hus eo Columbo (Peter Falk), lemm e spered, met daouarn yod ha penn-avel anezhañ war ar memes tro. Daoust d'e stumm tort ha d'e zilhad en pilhoù ez eo un enklasker donezonet-kaer, a vez sachet e evezh gant an disterañ munudoù. Ar re en em gav tal-ouzh-tal gantañ, ar vuntrerien, a zo bourc'hizien pinvidik peurliesañ, o dez dispriz outañ rak e neuz.\nFrealzus gant ar vuntrerien e penn-kentañ, a vod ganto pe bamet dirazo, e teu tamm-ha-tamm da vezañ spegus, displijus, mac'homus betek ma vefe graet fazioù gant e suspedoù pe ma anavezfent o zorfedoù.\nDeskriverioù : 20vet kantved / Norzh Amerika / Muntr / Enklask / Enklask polis / Columbo\nNbre d'exemplaires : 3 (KDSK Bro-Naoned - KDSK Bro-Naoned - KDSK Bro-Naoned)\n3 001025 [disponible] YRéserver


Mor Gwenn - Wikipedia\nAr Mor Gwenn (Бе́лое мо́ре, Bièloie more e rusianeg) zo ur pleg-mor er gwalarn da Rusia. Rannet eo diouzh Mor Barents gant ledenez Kola. En-dro d'ar Mor Gwenn emañ neuze ledenez Kola en hanternoz, Karelia er c'hornôg, ha ledenez Kanin er biz.\nKartenn eus ar Mor Gwenn.\nArc'hangelsk eo ar porzh brasañ e goueled ar Mor Gwenn. Unan eus porzhioù bras Rusia eo, hag ur porzh a bouez bras eo bet en istor kenwerzh Rusia gant Europa ha gant ar bed dre vras. Hiziv ez eo ur porzh bras c'hoazh evit morlu Rusia, dreist-holl evit al listri-spluj.\nEn em astenn a ra war ur gorread a 90 000 km², ha 67 m eo an donder well-wazh, 350 m d'ar muiañ.\nUr ganol zo etre ar Mor Gwenn hag ar Mor Baltel.\nAdtapet diwar « https://br.wikipedia.org/w/index.php?title=Mor_Gwenn&oldid=1674732 »\nDernière modification le 13 Kzu 2015, à 11:40\nKemmoù diwezhañ degaset d'ar bajenn-mañ d'an 13 Kzu 2015, da 11:40.


Nepell eus an annez galian… ur bod brientinion eus ar Grennamzer uhel | Becedia\nAozer : Joseph Le Gall / Genver 2017\nEn dinaou da annez galian Paoul ez eo bet dizoloet aspadennoù un annez kreñvaet eus ar VIIvet kantved. Un dachenn vras eus 5 hektar kleuziet, gant ur gouriziad vigelc’hiek eus 6500 m2 enni, az a d’ober al lec’hienn pennañ tost eus ar gêriadenn anvet Bresilien.\nGwarezet gant ur ramparzh douar ha koad ha kleuzioù don eo al lec’h, daou dour-porched o tifenn an enkerzh. Ar gouriziad vigelc’hiek a zo dispartiet e daou borzh gant ur c’hleuz. Darn izel al lec’h a zo gouestlet da obererezhioù artisanel ha labour-douar. Savadurioù skañv niverus e koad ha tachennoù stag ouzh al labourioù a denn d’an eostoù (sec’hiñ, krazañ, malañ, boniañ e siloioù) a vez kavet mesk-ha-mesk. Savadurioù meur o servij da annez a vez kavet en darn uhel. E dibenn an VIIIvet pe e deroù an IXvet kantved savadurioù e maen a gemer lec’h ar re kent a oa e koad.\nDarnoù gwerinier kinklet a ziskouez e oa savadurioù a-lorc’h anezho. Un nebeud traezhoù bet kavet war al lec’h a-hend-all a brou e oa tud pinvidik hag uhel a veve aze.\nN’eo ket digenvez annez Bresilien er vro. Kalon un domani bras kenañ a veur a hektar eo. Ennañ e kaver ur chapel un nebeud kantadoù a metradoù pelloc’h hag ivez us stal vras e-lec’h ma oa teuzet kailh houarn. Atantoù bihan a gaver ivez amañ hag ahont tost-tre tro dro d’al lec’hienn.\nTroet gant Philippe Lanoë\nJoseph Le Gall est responsable d’opération à l’Inrap (Institut national de recherches archéologiques préventives) et dirige des fouilles préventives en Bretagne depuis 2011. Spécialisé dans le haut Moyen Âge breton, il a dirigé les fouilles programmées menées à Paule de 2008 à 2013 sur plusieurs occupations médiévales.


2008.5 8-12 Beaj da Llandysul - Site internet du Comité de jumelage Plogonnec - Llandysul.\nDegemer al lec'hienn > Plogoneg-Llandysul Brezhoneg > Eskemmoù abaoe 2005 > 2008.5 8-12 Beaj da Llandysul\n2008.5 8-12 Beaj da Llandysul\nLun Gwenn (devezh dilabour !) o tont diouzhtu war-lec’h pont Yaou Bask : bravañ tro d’ober ul lamm tramor, da Vro Gembre… Ha dav eo menegiñ ouzhpenn pegen laouen e vijemp bet da lestriñ d’ar merc’her noz da dreuziñ mor e-pad an noz (Hallo, Brittany Ferries, ober a rafec’h, a-benn ar fin, un tamm striv evit aesaat beajoù kuzulioù gevellañ Breizh ?) Mat ! Evit troc’hañ berr, lavaromp ez eo d’ar yaou mintin, 8 a viz Mae, o deus kuitaet tud Plogoneg (ur 65 anezho) o c’humun, dindan ur glav a gouezhe stank evit erruout e Plymouth war-dro 10e noz ha tremen un nozvezh gentañ e Kêrdiz, evel e 2006. Met, an taol-mañ ez eo diouzh ar mintin eo bet kroget gant an traoù prientet evidomp gant hor mignoned a Vro Gembre.\nRoll an oberiantizoù :\nHuw Bevan Jones ha Wat Bundock a zo deuet a-ratozh kaer eus Lllandysul evit degemer ac’hanomp e anv Kuzul Gevellañ Llandysul hag evit ambroug ac’hanomp betek ar “Sened”, da lavarout eo “Savadur Gouarnamant Bro Gembre”, a zo bet savet war ribloù Bae Kerdiz.\nGouarnamant Bro Gembre :\nTresoù modern-tre a zo gant ar savadur a ra gant ar gwer, ar c’hoad hag ar mein-glas. Richard Rogers eo ar savour en deus treset planioù anezhañ.\nPazenn gentañ : ar porrastell surentez ! (Un nor a son skiltrus pa ‘z eus unan bennak o tremen gant un tamm houarn warnañ, forzh petra e vefe ! Meur a hini en deus lakaet ar c’hloc’h-diwall da seniñ gant lagadenn e c’houriz, kloc’higoù skouarn, ha Doue oar petra c’hoazh...). Ur wech tremenet an nor-se gant an holl, eo bet kinniget deomp ar savadur gant hon ambrouger ofisiel. Displeget eo bet deomp penaos e oa tommet ar savadur dre ar geotermiezh (pe gwrez an douar), penaos e oa bet studiet pizh ar c’hleved evit ma vefe eus ar c’hentañ... Kinniget eo bet ivez an “hall-degemer”, divent ar sell dioutañ war ar Bae. Kinniget ha displeget eo bet ivez framm-kreiz ar savadur, gantañ stumm ur c’habell-touseg ramzel, gwisket gant koad, toullet e doenn d’ober un eienn a c’houlou-deiz da sklaerijennañ sal labourioù an dilennidi. A-us d’ar sal-se, eo bet gweladennet ivez ar garidoù, ma c’hell enno pep hini heuliañ en-eeun divizoù ha labourioù an dilennidi.\nEr garidoù-se omp bet pedet da azezañ evit klevout ur brezegennig diwar-benn mont-endro, perzh hag aozadur ar “Sened” (Kamb dilennidi Gouarnamant Bro Gembre). E-tal peb azezenn ez eus ur skramm ma c’heller lenn warnañ an droidigezh war ar prim, e kembraeg pe e saozneg, eus an traoù lavaret gant an dilennidi, rak divyezh eo pep tra e mont-endro ar “Sened”. Dedennet tre eo bet ar Blogoniz hag ur bern goulennoù a zo bet graet ganto.\nAr “Bro Gozh” hon eus kanet evit trugarekaat hon ostizien. Skodeget int bet un tamm, koulz lavarout ! Al lodenn vrasañ eus ar Vretoned – a drugarez da Dournamant Rugbi ar C’hwec’h Vroad - a oar bremañ ez eus an hevelep kan-broadel gant an div bobl. Met an dra-se a chom c’hoazh un dra dianav d’ur bern Kembreiz (un dra a vo desket gant ar bed a-bezh pa vo kemeret perzh gant Breizh e Tournamant Rugbi ar Seizh Broad !).\nNe oa ket bet rakgwelet e roll an traoù da weladenniñ... Ur bern tud o deus graet mat eus ur prantadig amzer vak evit gweladenniñ raksal vras an “Auditorium” stok da savadur ar Parlamant : kenfeuriet kaer eo ivez ar batis-mañ !\nOtoioù eus ar c’hentañ...\nA-boan ma ‘z eus bet amzer d’evañ ur banne te ha da zebriñ ur “scone” ! Da 1eur rik goude-merenn e oa an emgav er “Millennium Stadium”. Renket justik eo bet an emgav-mañ gant Wenna evit brasañ plijadur meur a hini en doa embannet bezañ dedennet gant ur seurt gweladenn. (Diolc’h Wenna ! Dedennus kenañ eo bet !).\nAr Millennium Stadium :\nTempl ar rugbi eo a-raok pep-tra !!! Met ar mell-droad ha sportoù all a vez pleustret ennañ ivez. Ul lec’h dispar eo ivez evit aozañ sonadegoù hag a bep-seurt abadennoù all...\nRannet eo bet ar Blogoniz e daou skipailh a-benn gweladenniñ ar sportva. Tud a vicher eo ar re o deus hon heñchet, barrek da zispakañ a bep eil displegadennoù ha konchennoù. Dre ar gwisklec’hioù ez eer e-barzh. Al lec’hioù-mañ a zo ec’hon daoust dezho bezañ rust ha garv : simant livet eo al leurenn, ha tra ken ! Ar speurinier a zo brikennoù simant noazh anezho. Klinket int memestra, amañ hag ahont gant taolennoù pe livadurioù... En o zouez e weler un arvest kevrinus, livet war-eeun war ar bloc’hoù-simant hag a zo sañset terriñ un drougaviz a vefe bet, e-pad pell amzer, pennkaoz un aridennad a c’hwitadennoù evit skipailh rugbi Bro-Gembre. Burzhud ! Abaoe, o deus graet berzh adarre !\nPeurrest ar weladenn a zo bet ken boemus : dre zor ar c’hoarierien, ha gant youc’hadeg an engrouez e tifouper war ribloù al letonenn brudet meurbet ! Bon ! Kuit d’an huñvreoù : didud ar sportva ! Buan-tre e verzer n’eo ar youc’hadegoù-se nemet trouz enrollet en-araok... Ar youc’hadegoù gwirion nemeto a zo re graet gant un eil skipailh, pelloc’h, war laez al leurenn.\nPignet derezioù “bankoù ar bobl” ganeomp hag e c’hellomp selaou an displegadennoù perzhioù-spis ha mont-endro ar sportva : 75000 arvester a c’hell mont e-barzh, al letonenn a c’hell bezañ cheñchet, toet ha didoet e c’hell bezan ar sportva en e-bez, ha kement zo...\nDeomp endro d’an huñvre evit echuiñ : mont a reomp betek estaj al logelloù ma c’hell enno V.I.P.ed hag izili kluboù prevez bourrañ, sioul ha kuzh, an arvestoù. Bep hini a zo aotreet da deure pouez e gig war... azezenn ar Rouanez !!! (da nebeutañ un azezenn kinniget evit bezañ hini ma taol warni ar Rouanez pouez he c’hig roueel...). Pep hini a c’hell ivez hejañ hanaf an trec’h...\nO sortial e c’heller paseal dre stal ar sportva e-lec’h ma c’heller prenañ a bep seurt bitrakoù gwerzet da lidañ azeul ar Rugbi.\nDebriñ, ‘benn-ar-fin !\n2e30 : Naonek eo pep hini hag a-daol-drumm eo bet arsailhet an holl restaorantoù, tavarnioù, ostalerioù, predtiez hag a bep seurt tiez-debriñ a zo tro-dro ar Millennium e kreiz Kêrdiz (ur plan eus ar ranngêr a oa bet roet da bep-hini, memestra !!!). Lod a zo aet d’ober un dro betek ar C’hastell.\n4e goude merenn : Dao ! En hent davet Llandysul, gant an M4 a zo gwall strobet d’ar gwener noz (gwallzarvoud ha kirri-tan a lostadoù...). Tregas ebet koulskoude ! Dre an “hezoug” eo bet kelaouet hon ostizien diwar-benn hor mont war-raok war ar motorway...\nNozvezh gant an ostizien !\nGwinllan Ffynnon Las : ur vraovig a winieg !\nGwin gwenn da 10e mintin ! N’eo ket serius ! ‘Rit ket bil ! A-raok evañ eo bet glebet o zreid gant ar Blogoniz hag un dek bennak a Gembreiz o kerzout war ar geot goloet a c’hlizh a-benn mont da vamiñ ouzh renkadennoù eeun direbech a skodoù gwin kroget war diribin roz traonienn an Aeron. Anat e oa eürus perc’henner ar winieg d’hol lakaat da weladenniñ e zomani. Produiñ a ra 3000 boutailh bep bloaz, hep implijout tamm temz na louzaouenn chimik ebet... Gwasket eo ar rezin ha lakaet ar gwin e boutailhoù e Ledbury. Ar frealz war-lec’h strivoù ar c’herzout : tañva tri seurt gwin gwenn : sec’h, blot... ha medium, gant fourmaj-laezh ar vro.\nShopping e Aberaeron.\nUn eurvezh evit redek stalioù ar porzhig-moutik-se a zo anavezet mat gant “re gozh” ar gevellañ (dreist-holl ur stal skornennoù, n’eo ket gwir, a re lip-o-fav ?).\nDomani Llanerchaeron :\nUr mirdi da zerc’hel soñj eus buhez emvastañ un domani aristokrat e Bro Gembre e XVIIIvet kantved.\nBez e c’heller ennañ anavezout penaos e veve an noblañs hag e goskor 200 vloaz ‘zo. Ouzhpenn ar mirdi a zo : an domani (270 ha.), hiziv an deiz, a gendalc’h da vezañ lakaet da dalvezout. Ur bern skipailhoù a youl-vat a labour ennañ an douar hervez doareoù bevoniel... Savet e vez deñved Llanwenog ha Saout Du a Vro Gembre. Ul liorzh hag ur gwerje gronnet gant mogerioù a ro legumaj, bleunioù ha frouezh, a vez gwerzhet war al lec’h, e stal-degemer an domani... peotramant debret er “coffee-shop”.\nEno eo hon eus debret merenn (cawl & caws), just a-raok kejañ gant Elin JONES, dilennadez Kontelez Keredigion er “Sened” ha ministr al Labour Douar Gouarnamant Bro Gembre. Chomet eo ganeomp e-pad ouzhpenn un eurvezh da ginnig deomp Labour Douar Bro Gembre ha respont dichistroù d’hor goulennoù.\nGoude an diviz-se omp bet heñchet, a strolladoù, evit gweladenniñ, dindan an heol, an domani : liorzhoù ha jardinoù, tiez-gwer, atalieroù, adtiez, hag an annez eus an XVIIIvet kantved. Ha gant pep hini ez eus bet un hanter-eurvezh ouzhpenn a amzer vak da vale en e ziviz dre an domani. Lod a zo aet betek iliz vihan Llanerchaeron, gouestlet da Santez Nonn. Hag an holl a oa aze da eur al loc’hañ davet Llandysul. Souezhus, neketa ?\nNozvezh e “Tysul Hall” : lid an degemer, pred, hag arvest gant Jac Y Do.\nAr “Pennoù Bras”, William Bevan Jones (Prezidant Kuzul Gevellañ Llandysul), Jean-Yves Kervarec (Prezidant Kuzul Gevellañ Plogoneg), Christian Kéribin (Mer Plogoneg) hag Andrew Howells (Prezidant Kuzul an Distrikt), o deus kaset soñj eus Karta ar Gevellañ a oa bet sinet da vare Miz Gouere 1988 e Llandysul, hag ivez eus al labour a zo bet kaset da benn etretant. Hag ar profoù ivez o deus lakaet pep hini da soñjal en amzer o tremen : un eurier-heol, kizellet war ur maen-glas gant R.Lafaille eus Lokorn, a-berzh ar C’huzul Gevellañ, hag ur c’houblad danserien “H.B.Henriot” a-berzh Kuzul an Ti-Kêr. Enaouet o deus war-lec’h gouleier-koar gwastell an deiz-ha-bloaz, dindan evezh aketus ar brezidanted hag ar presidantezed kozh a oa deuet ivez da geñver al lid. N’eo ket chomet enaouet e-pad pell ar gouleier-koar. C’hwezhet int bet drev gant William ha Jean-Yves.\nDa c’houde, bec’h d’ar boued priented gant hor mignoned, d’an arvest, d’ar c’hanaouennoù, d’an dañsoù !!!\nSul 11 Gant an ostizien.\nDarvoud meur da 9e30 mintin : evit ar wech gentañ e oa skignet war gwagennoù Radio Keredigion un abadenn e brezhoneg hag e kembraeg, bet enrollet en-araok (gant kanaouennoù e peder yezh !). Un taol kaer da gas da benn gwechoù all !!!\nWar-lec’h omp bet, a strolladoù bihan, da vale war an aod, eus tu Llangranog. Evel-se eo bet graet anaoudegezh gant ur skouer eus disoc’hoù ar raktres “Tir Gofal”, arc’hantaet an div drederenn anezhañ gant Gouarnamant Bro Gembre hag an drederenn ziwezhañ gant an Europa, hag a zo e bal gwareziñ douaroù gouestlet d’al labour douar.\nLod o deus gweladennet, goude merenn, atantoù. Lod all, d’an abardaevezh o deus graet anaoudegezh gant un neuz eus sevenadur Bro Gembre, o vont betek an “Horeb Chapel” da gemer perzh d’ur “Gymanfa Gonu” : tud meur a chapel bodet da ganañ asambles azeulganoù hag a bep seurt kantikoù all.\nDa 4e goude merenn eo aet kuit ar c’harr-boutin bihan gant 17 den e-barzh... Kriz ha kalet mont kuit a-raok ar re all !!!\nBIG PIT, ar mengleuzioù glaou : un dremm all eus Bro Gembre.\nUr wech n’eo ket dalc’hmat : dilezet hon eus an M4 (ar gourhent a ya a-hed aod Kreisteiz Bro Gembre) evit kemer hentoù bihan a ya a-dreus “Menezioù Brecon” da vont d’ar poull-glaou Big Pit, e Blaenavon, e biz Kêrdiz.\nSerret eo bet ar poull-glaou-se e 1980, ha graet eo bet ur mirdi anezhañ adalek 1983. Rakgwelet hag aozet e oa bet ar weladenn-mañ war-eeun gant Kuzul Gevellañ Plogoneg.\nAn “Underground Tour”\nDegouezhet omp da 11e30 rik da gemer plas er sal-gortoz ar mirdi, a-raok diskenn e galirioù ar poull-glaou.\nStrolladoù bihan a zo bet graet gant 10 den e-barzh pep hini. An holl a zo bet “sterniet” gant un tog-kalet, ul lampenn, ur pod-tredan... ha dav dezhi ! Ambrouget gant heñcherien a youl vat (tud bet mengleuzierien) omp diskennet e foñs ar poull (90 metr dindan gorre an douar !) gant ar bignerez a oa hini ar vengleuzierien. Ha setu-ni taolet en ur bed dianav, ur bed fromus pa soñjer e labour poanius a zo bet kaset da benn e-pad daou gantved e kondonnoù an douar, gant tud ha loened a-benn pourvezañ gouloù ha tommder da c’horre an douar... Mont a reer gant an hent a-hed ar galirioù, o chom a sav bep ar mare evit selaou displegadennoù an heñcher war istor ar mengleuz : penaos eo bet cheñchet tamm ha tamm an doareoù da dennañ ar glaou, penaos e oa kreñvaet ar galirioù, penaos e vezent avelet dre ur sistem dorioù a veze serret ha digoret (an dra-se a oa labour bugale etre 5 hag 11 bloaz, e-pad 14 eurvezh bemdez a-wechou !), betek 1860. Kontet eo bet ivez a-bep seurt riskloù a c’hourdrouze ar mengleuz hag an dud a laboure ennañ : an dour a veuze ar galirioù, ar gazoù a darzhe pe a vouge ar vengleuzierien. Livet eo bet ivez an doareoù lies a zo bet implijet a-hed ar bloavezhioù evit dizoloiñ ar gazoù : ar seraned a oa gant pep skipailh mengleuzierien hag a vouge pa groge ar monoxid-karbon da vezañ re stank, al lampennoù ispisial a yae melennoc’h-melennañ o flamenn pa oa re a c’haz-treflamm en aer... Komzet eo bet ivez eus labour ar c’hezeg, diskennet ur wech da vat e foñs an douar ha na ‘z ae morse ken davet gorre an douar ha goulou an deiz... Kontet eo bet penaos e veze stourmet ouzh ar razhed... penaos, tamm ha tamm, eo bet skañvaet poan labour an dud en ur implij mekanikoù hag en ur wellaat an doare da sklerijennañ ar galirioù...\nPred kreisteiz e tinell, a zo bet hini ar vengleuzierien ha m’eo bet graet enni meur a emvod pa oa harzet o labour ganto. A-us da lec’h ar poull-glaou ha d’an draonienn emañ savadur an dinell, ha diouzh al leurenn m’eo savet warni ez eo brav an taol-lagad war ar vro a-bezh...\nWar-lerc’h ar pred en deus gallet pep hini gweladenniñ peurrest al lec’h hervez e soñj : salioù ar gwiskañ-diwiskañ, hag ar salioù-gwalc’hiñ, savadur an traouilh ha gavr vras ar mengleuz a gas en-dro ar saverezioù, sal al lampoù, hent ar bagoniouigoù, an ti-heskennañ, ar govel, ar savadur ma kaser en-dro ennañ alevañ ar galirioù, ar stal danvez-tarzh, ar vangounell dre-zour (ur sistem o tont eus ur mengleuz all), ar c’hlañvdi, sal ar mirdi (ouzhpenn 5000 dra diskouezet)... hag ar stal a-benn prenañ un dra diwezhañ da zerc’hel soñj eus Bro Gembre !\nLoc’het eo bet da 4e noz davet Plymouth. Sioul tre eo bet hent an distro.\nArzavet eo bet e Barbican, porzh kozh Plymouth, a-raok lestriñ war ar “Pont ‘n Abad. Padet en deus treizhadenn ar mor an nozvezh a-bezh, hag omp degouezhet e Plogoneg da 10e.\nKen ar c’hentañ, e 2010 !


Pajenn:Marigo - Buez ar Saent.djvu/39 - Wikimammenn\nPajenn:Marigo - Buez ar Saent.djvu/39\nnevez a zeuent da adori, hac a behini o devoa guelet ar Stereden. Peb unan a ïoa soueset o velet tud eus o seurt, pere a zeue a-bell evit adori Roue a Jusevien, pehini ne aznayent quet o-unan.\nAn neventi-ze a droublas hac a spountas ar Roue Herodes gant an aoun en devoa na vise lamet digantàn e gurunen ; ober a reas d’an Doctoret eus al lesen dont d’e gaout, evit goulen diganto pelec’h e tlie ar Messiaz besa ganet : respont a resont oa e Bethleem, evel m’en devoa discleriet Doue dre e Brofet Michee. Herodes, pehini en devoa dija furmet an dessin d’em zisober eus ar c’hrouadur divin, a lavaras secretamant d’an tri Roue : iit, emezàn, da Vethleem, pa ze eno e tle beza ganet ar Messiaz, en em informit eus a guement a aparchant ous ar c’hrouadur, hac, en distro, deut, me ho ped, da lavaret din ar c’hêlou, evit ma zain ive va-unan de adori. Pourchu a resont eta o hent, ha quer buan e velzont adarre o Stereden, pehini o c’haças rag-eon da Vethleèm.\nConcevit ar joa o devoe pa velzont c’hoaz o sclerigen dirazo, hac ispicial pa en em arretas var an ty ma edo ar Roue nevez. Antren a rezont, hac e quefsont an hini a glasquent, etre divrec’h e vam benniguet : ne barisse netra a guement en disting-se dious ar vugale all ; mæs ar memes sclerigen interior pehini e devoa graet dezo aznaout petra sinifie ar stereden a reas dezo aznaout, a-dreus an exterior simpl-se, ar vajeste suprem a Zoue en em c’hraet den. En em brosterni a resont dirazàn oc’h e adori evel ar Mæstr souveren ha Redemptor ar bed ; presanti a resont dezàn ar pez o devoa a breciussa en o bro, aour, ezenç ha myr : aour, evel un tribut d’o Roue ; ezenç, evit e adori evel Doue, ha myr, evit aznaout ez oa den : hac, hervez an avertissamant roet dezo gant un Æl, e tistrozont d’o bro dre un hent all.\nÆz eo compren pebes abondanç a c’hraçou a recevas an tri Roue-ze, gant pebes feiz, gant pebes carantez e tistrozont d’o c’harter ; e pelec’h goude beza discleriet ar burzudou o devoa guelet, e mirit-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/39&oldid=134509 »


Archives des dizalc’houriezh dipac’hel - Bretagne Info\nAbaoe meur a viz ez eus peadra da vezañ kollet gant an holl sinadurioù implijet gant paotred ha merc’hed Breizh dizalc’h. Un nebeud tud zo en em strollet en ur framm anvet (da c’hortoz) « War-Sav » da ginnig un hent nevez.\nAn dud o deus kemeret perzh da sevel ar skrid zo bet oberiant e Emgann, Breizhistance, SLB Skol-Veur, Dispac’h, UEB-USB, Kenurzhierezh Demokratel Breizh…\nSed aze o skrid diazez, un dielfenn an hini eo, awenet gant ar c’hoant da vont war-raok hag an emvarn. Un deiziataer a vo kinniget a-benn nebeut evit eskemm tro-dro d’an destenn ha war kinnig ar framm strategel.\nAbalamour d’an enkadenn yec’hed liammet gant ar gCOVID ez eus bet labouret dre hanterouriezh doareoù kehentiñ a-vremañ. Ne viro ket ouzhomp da glask bodañ tud buan en gwir.\nDa c’hortoz e kemeromp an anv War-Sav.\nBevet Breizh Dieub ha Sokialour !\nDigor d’an holl eo an nor. Evit mont e darempred ganeomp :\nMail : warsav.bzh(at)gmail.com\nTwitter : https://twitter.com/war_sav\nTelegram : https://t.me/war_sav\nEzhomm zo un aozadur strategel evit :\nEvit dielfennañ ar mare ha kevredigezh ar renkadoù e Breizh hag e lec’h all, en ur implij rikted ar varksouriezh. Talvoudus e vo evit termeniñ war-zu peseurt renkadoù mont da zigentañ tout da sevel an unvaniezh pobl ha mont war-zu ar poent terriñ demokratel a zigoro hentad Republik Sokialour ha Gwregelour Breizh. Sevel unvaniezh ar bobl a dalvez ijinañ frammoù ledan da strollañ an holl o deus un interest da cheñch penn d’ar vazh da vat war an dachenn sokial.\nEvit skrivañ ur steuñv strategel hag ul linenn bolitikel mennet evit an dizalc’hiezh, ar sokialouriezh, ar wregelouriezh evit enskrivañ ar palioù-se e deiziataer politikel Breizh.\nEvit stummañ stourmerien ha stourmerezed gouest hag emren da gemer perzh er gevredigezh evel dizalc’hourien/dizalc’hourezed ha dispac’hourien/dispac’hourerezed, sternidi gwirion dre ur c’helc’hiad stummañ strizh.\nEvit dougen glad ideologel an tu-kleiz dizalc’hour ha taolioù arnodiñ dispac’hel dre ar bed, ar stourmoù a zieubidigezh vroadel all, ar skiant-prenet gant ar stadoù sokialour, ar stourm a-enep an impalaerezh, evit an etrevroadelouriezh hag ar wregelouriezh.\nEvit skignañ ha kehentiñ — dre hanterouriezh doareoù a-vremañ — hor gerioù-stur hag hon urzhioù evit ma teuio da vezañ ewelus kemmenadenn an tu-kleiz dizalc’hour hag evit ma raimp ganti dre stourmadegoù kabaliñ.\nEvit doujañ d’ar greizennerezh demokratel ha d’ar c’henurzh dispac’hel en ur labourat en un doare reoliek da gentañ war an dachenn lec’hel, hini ar sindikadoù hag ar sevenadur.\nEvit kenurzhiañ talbennoù stourm ar bobl, ar c’habaliñ, dispac’h ar barlamantouriezh vihan er c’huzulioù kêr hag er « Rannvro », ar stourmoù sokial pe reoù an endro.\nAnzav a reomp e fell deomp goveliñ ur renerezh politikel hag ideologel evit ar stourm a zieubidigezh vroadel. Ne c’hell ket bezañ graet e framm un aozadur ledan, dav eo bezañ savet da gentañ gant ar stourmerien/stourmerezed mennet da vat, skiant-prenet ganto pe gant lod a garfe mont war an hent-se. Fellout a ra deomp mont da oberaeter stroll, evit kas ar pellañ ma c’heller barregezhioù emaozañ pobl Vreizh war-zu ur gevredigezh reishoc’h. Evel m’en lavare an dispac’hour sardad Gramsci e talvez e rankomp bountañ war an emsavadegoù emdarzhek emaozet gant renkadoù izel hor bobl war-zu ur poent terriñ uhel.\nEstregedomp a c’hell derc’hel gant ur gaoz dizalc’hour hag a-gleiz, ha doujañs hon eus evit ar gamaraded hag ar c’hamaladezed o deus graet dibaboù disheñvel diouzh hor re.\nSoñjal a ra deomp e ranker ober gant meur a live stourm.\nLabour renerezh an aozadur n’eo nemet evidomp hini un tour-tan uvel. « E holl e gened, hon uhelvennad demokratel ha sokialour, a gas war-zu an trec’h klok da vat hag hollbouezus dre an hent berrañ hag eeun » (Lenin e « Daou daktik ar sokial-demokratelezh » 1905). Strollad pe aozadur, ar renerezh a ro diarselloù, met treuzskeudenn an tour-tan a gas da soñjal e meur a vag o fiñval, perzh eus ur strollad gant meur a lodenn dizalc’hour hag a-gleiz.\nSetu ma c’hell kenvevañ lodennoù hag elfennoù an tu-kleiz dizalc’hour en ur genurzhierezh a ranker termeniñ hec’h harzhoù. Evit kengec’hiañ avat o deus d’ober da gentañ gant labour ar genurzhierezh demokratel evit ar gwir da zibab hag evit unvaniezh Breizh.\nDilennadegoù rannvro 2021 a vo ul lodenn all eus ar stourm politikel-se. N’eus ket ezhomm evit-se eus ar memes live stourm hag unaniezh ideologel, hag an emglevioù — evit ar framm-se — a rank bezañ diazezet war ar gwir d’en em dermeniñ. Dre aze e c’heller klask sevel an Unvaniezh Pobl evit lakaat da gengec’hiañ an holl nerzhioù stourm en ur framm unvan a-walc’h met skañv.\nHor briorelezh a zo da gentañ sevel arnodva an dizalc’houriezh dipac’hel a-vremañ evit Republik Breizh Sokialour ha Gwregelour ha stummañ ar re a zougo dislavarioù ar renkad e-mesk ar bobl gant ur pal hepken : gwellaat buhez pemdeziek al labourerien/labourerezed. Da gentañ e fell deomp kinnig diarselloù evit tremen dreist an digevatalderioù bro, sokial, yezh, hag istorel komprenet gant pobl Vreizh.\nFiziañs hon eus e barregezhioù emaozañ pobl Vreizh. Ar strollad pe an aozadur n’eo nemet un oberataer a rank ober sintezenn an taolioù arnodiñ a zieubidigezh bet e lec’h all, a rank ivez ober emvarn ha derc’hel eñvor an taolioù bet a-raok evit chom hep adober ar memes fazioù.\nActualité / Keloù (221)\nBrezhoneg / Articles en Breton (207)


Follennoù distag - Petra zo nevez ?\nStumm 10 (miz C'hwevrer 2021)\nNevezenti : bommoù da selaou\nGant dastumad pladennoù 78 tro Kristian Morvan e c’haller bremañ kinnig selaou 113 kanaouenn war moullskridoù poblek, a glot gant 79 kan-skouer.\nA bep seurt stumm zo dezhe : kan a-capella, kan gant muzik da heul, laz-kañañ. Diskouez a reont mat ar pezh a veze graet etre 1932 ha 1955, pell a-walc’h alies eus ar pezh a gustumer klevet en deiz a hiziv.\nGwelet ar bommoù da selaou\nKlokaet eo bet al levrlennadurezh, a oa skort a-walc’h. Da skouer eo bet ouzhpennet ar pennadoù bet embannet etre 1981 ha 2020 e Musique Bretonne, kelaouenn Dastum. Krouet ez eus bet liammoù etre al levrlennadurezh-se hag ar c’hanaouennoù, an oberourien hag an embannerien Follennoù Distag.\nGwelet al levrlennadurezh\nDielfennet eo bet 224 Follenn Distag dastumad Gwennole ar Menn, lakaet en hor c’herz gant Brieg ar Menn.\nDiwar al labour-se hon eus gallet kavout 44 Follenn Distag nevez, war temoù relijiel dreist-holl, lakaat un embannadur ouzhpenn da 15 Follenn Distag a oa renablet dija, anavezout 58 kan nevez, 7 oberour nevez (P.M. France, vikel-vras ; H. Mauny ; William Jenkyn Jones, Barzig Koatnizan ; Prigent, person Lanvilin ; Philippe, person Sant-Jili-Plijo (1791) ; F.M., n’ouzer ket piv eo c’hoazh) hag un embanner nevez, (Tanguy-Burel e Konk-Kernev).\nRestroù Pdf zo bet lakaet ouzhpenn :\n- 108 Pdf eus dastumad Gwennole ar Menn\n- 7 Pdf eus dastumad Julien Cornic\n- 127 Pdf evit Follennoù Distag a glot gant kanaouennoù a gaver dija en Hengoun dre gomz.\nKenglot etre Follennoù Distag hag Hengoun dre Gomz\nDerc’hel a raer da glask peseurt kanaouennoù bet dastumet en Hengoun dre Gomz a vez kavet ivez war moullskridoù poblek : 74 kan nevez a zo bet renablet. Evit ar 188 kan a zo renablet bremañ eo bet unvanet an titloù hag an diverradurioù e div lodenn al lec’hienn (Follennoù Distag hag Hengoun dre Gomz).\nStumm 9 (miz Mae 2020)\nBet lakaet ouzhpenn en dataeg :\nAr stumm nevez-mañ a ginnig 388 Pdf. nevez, 20 diverradur kanoù graet gant Marie-Françoise Lestic, ha 141 item nevez.\nPinvidikaet eo bet hon dataeg a-drugarez da Vrieg AR MENN en deus pourvezet dastumadenn follennoù distag Gwennole AR MENN ha renabl (roll resis) an 226 Follenn distag a zo enni, bet savet gantañ e 2009.\nStudiadenn an hanter eus an dastumadenn he deus lakaet war-wel :\n16 follenn distag nevez (relijiel o zem peurvuiañ),\n27 kan na oant ket anavezet c’hoazh,\ntri oberour nevez (P.M. France, vikel-vras ; H. Mauny ; William Jenkyn Jones),\nhag anv un embanner nevez (Tanguy-Burel e Konkerne).\nEvit 6 follenn distag a gaved dija en dataeg ez eus bet kavet un embannadur all.\nOuzhpenn d’an itemoù-se ez eus bet ouzhpennet 114 Pdf.\nDiwar studiadenn Gérard BAILLOUD « L’imprimerie Lédan à Morlaix (1805 à 1880) » embannet gant Skol en 1999 ha tezenn Hervé PEAUDECERF « Alexandre-Louis-Marie Ledan (1777-1855) - Un imprimeur breton au XIXè siècle (1805-1855) », kinniget e 2002, eo bet kresket ivez niver an itemoù en hon dataeg (gant follennoù embannet peurvuiañ gant Lédan).\n146 follenn distag a zo bet lakaet ouzhpenn, o tont eus lec’hienn ar British Library (skannet dre Google). Evel-se ez eus bet gallet kavout degouezhioù evit un toullad Follennoù distag na oa ket moaien da gaout Pdfoù evite : 59 er British Library (Evit 36 anezhe n’eus ket bet gallet kavout an embannadur. An 23 all zo bet lakaet dezhe ar meneg [notennet embannadur 99]), 238 er BnF (Bibliothèque nationale de France) ha 35 er Mirdi Dobrée.\nLakaet eo bet ouzhpenn ivez 128 Pdf follennoù distag a denn da ganaouennoù a gaver en hengoun dre gomz.\nGwellaat al lec’hienn :\nAr c’heleier nevez embannet war Facebook a gemer o flas war pajenn porched al lechienn.\nStumm 8 (miz Kerzu 2019)\nOuzhpennet ez eus bet 193 fichenn Pdf follennoù distag a zo enne kanaouennoù a vez kavet en hengoun dre gomz. Ar Pdfoù-se a zo bet savet diwar pajennoù skannet gant Patrick MALRIEU e levraouegoù zo : Levraoueg Roazhon Meurgêr, Levraoueg-kêr Kemper, CRBC (Centre de Recherche Bretonne et Celtique) hag e Levraoueg-kêr Montroulez.\n64 diverradur graet gant Marie-Françoise LESTIC a zo bet lakaet ouzhpenn.\nEvit gwellaat al lec’hienn :\nKanouennoù zo, bet dastumet en hengoun dre gomz, a zo bet embannet ivez war follennoù distag (da skouer : Ar filouter fin / Le fin filou (M-00179 ha C-00530)). An deiz a hiziv ez eus bet krouet liammoù evit 69 c’han, met reoù all a zo c’hoazh hag a vo meneget el lec’hienn tamm ha tamm.\nEvit ar c’hanaouennoù kavet dindan an daou stumm eo bet kemeret ar memes titloù hag ar memes diverradurioù.\nE fin ar ganaouenn e vez kavet neuze ul liamm evit tremen eus al lec’hienn Follennoù distag d’al lec’hienn Hengoun dre gomz.\nKazi echu eo bremañ troidigezh al lec’hienn Follennoù distag e brezhoneg gant labour Pascal LINTANF.\nAezetaet eo ar c’hevreañ evit an izili (pop-up) ha gwellaet un tammig ar graferezh\nStumm 7 (miz Eost 2019)\n30 Pdf o tont eus Levraoueg-kêr Brest zo bet lakaet ouzhpenn, gant skoazell Doriane HELLIO.\nEchu eo bremañ troidigezh al lec’hienn e saozneg.\nStumm 6 (miz Gwengolo 2018)\nLakaet ouzhpenn 103 diverradur.\nLakaet ouzhpenn 61 skrid-sonerezh da selaou e MP3. 241 skrid-sonerezh da selaou a zo bremañ.\nLiammoù etre ar c’hanaouennoù.\nTroet al lec’hienn e saozneg (90%) hag e brezhoneg (60%).\nStumm 5 (miz Meurzh 2017)\nEr stumm 5 e kaver 114 moullskrid ouzhpenn a c’haller gwelet e stumm PDF, o tont eus levraoueg Landevenneg (holl fichennoù PDF Landevenneg a c’haller gwelet bremañ), hag 44 skrid-sonerezh da selaou.\nBremañ e c’haller klask kanaouennoù dre ul lec’h meneget en destenn.\nStumm 4 (miz Du 2016)\nEr stumm 4 e kaver 157 moullskrid a c’haller gwelet e stumm PDF, o tont eus levraoueg Landevenneg, hag 61 skrid-sonerezh da selaou.\nOuzhpenn da se eo daveet bremañ ar studiadennoù diwar-benn ar c’hanaouennoù, darn anezhe a c’hall bezañ gwelet war-eeun e PDF zoken.\nEl listennadoù kanaouennoù ez eus ikonoù ( ha ) a ziskouez diouzhtu hag-eñ ez eus ur studiadenn pe ur skrid-sonerezh da selaou stag ouzh ar c’han-mañ-kan.\nStumm 3 (miz Gwengolo 2016)\nEr stumm 3 e kaver 107 moullskrid da welet e PDF, da lavaret eo 2663 fajennn, ha 86 skrid-sonerezh, sonet gant ur sintetizer, da selaou e MP3.\nUr c’hlask donaet lieskriter a zo bet ouzhpennet d’ar c’hlaskoù :\n- Dre ar c’han : yezh ar c’han, testenn gwerzaouet pe e komzoù plaen, skrid-sonerezh, stumm MP3 da selaou\n- Dre follenn : PDF da welet\nGwellaet eo bet graferezh al lec’hienn ivez.\nStumm 2 (miz Meurzh 2016)\nEr stumm 2 e kaver 839 diverradur nevez ha 606 moullskrid da welet e PDF o tont eus levraoueg Landevenneg hag eus Levraoueg eskopti Kemper ha Leon.\nArc’hweladurioù nevez a zo bet lakaet ouzhpenn ivez el lec’hienn :\n- An implijerien gevreet a c’hall saveteiñ oberourien, embannerien, kanaouennoù, tonioù ha moullskridoù\n- Er fichennoù oberourien e c’haller dibab ar yezh\n- Liesyezhek eo ar bajenn Degemer\nStumm 1 (miz Genver 2016)\nSe eo stumm kentañ al lec’hienn-mañ digor d’ar publik.\n4658 Follenn Distag a zo renablet e-barzh, 3165 anezhe a c’hall bezañ gwelet.\nEr follennoù distag-se ez eus 6627 kan, ar pezh a ra 5626 5626 kan disheñvel. Gallout a raer gwelet diverradur 2580 kan.\nLakait ho anv evit resev ur postel pa vez nevesaet lec’hienn kan.bzh (war-dro ur wech bep tri miz).


Pajenn:Perrot - Bue ar Zent.djvu/301 - Wikimammenn\nPajenn:Perrot - Bue ar Zent.djvu/301\nsant soter ha sant kaius\nEvit oferennan, ar beleg a gemer eul lienen-penn, en memor eus al lienen a c’holoas penn Hon Zalver, en ti Kaïphas, pa c’houlenne ar zourdarded digantan : « Krist, lavar d’imp piou a sko ganit ? »\nAr gamps a zo en memor eus ar zaë wenn a oe gwisket d’Hon Zalver en ti Herodez.\nAr manipul hag ar stol a zo eur skeuden eus ar chadennou a oe laket endro d’ezan goude e varnedigez.\nAr gazul a zo eur skeuden eus ar vantel ru a oe tôlet war diskoa Hon Zalver, en ti Pilat, gant ar zoudarded ; ar groaz zo war e gein a verk e groaz, hag ar peul a zo war an tu rôk anezi, a verk an hini ma oe staget outan epad ma oad ouz e skourjezan.\nAr gwenn a verk al levenez, ar c’hlanded hag ar sklerijen ; al liou-ze a ve kemeret da oueliou Hon Zalver, eienen al levenez, ar c’hlanded hag ar sklerijen ; da oueliou ar Werc’hez, an êle hag ar zent ha n'int ket merzerien.\nAr ru a verk ar gwad hag an tân, karante Doue hag an nesan ; douget e ve da oueliou ar Spered-Santel, a c’houezas en hon eneou tân karante Doue ; da oueliou ar verzerien, a skuilhas o gwad dre garante evit Jezuz-Krist ; da oueliou ar Basion.\nAr gwer a verk an esperans, ar c’hoant d’en em gaout en bro ar vue a bado da viken ; al liou-ze a ve douget da holl zulveziou ar bla ma ve grêt enne an ofis eus ar zul.\nAr moug a verk ar binijen hag a ve impliet epad an Azvent, ar C’hoareiz, ar Vijilou hag ar Pevare-Amzer.\nAn du a verk ar c’hanv hag a ve douget pa lavarer oferen an Anaon ha da Wener ar Groaz, evit diskouez ar glac’har hon deus da vezan staget Jezuz-Krist ouz ar groaz.\nEvit oferennan, ar beleg a gemer c’hoaz ar c’halur, a dle bezan en aour, pe, da vihanan, en arc’hant alaouret an diabarz anezan.\nAr c’halur a zigas sonj eus ar c’halur c’houero a evas Jezuz-Krist betek ar berad divezan, hag eus ar be elec’h ma oe laket e gorf goude e varo.\nAr golo-kalur a verk ar men a stankas be Hon Zalver.\nAr bladen a zo eul lestr aour pe arc’hant alaouret evit digemer an hosti.\nAl lienen-korf eo an hini a laker war an ôter, dindan ar c’halur ha dindan an hosti ; merkan ’ ra al lienen a zervijas da zebelian korf Hon Zalver.\nAl lienen-kalur eo an hini a laker endro d’ar c’halur hag a zervij da zec’han anezan.\nAr pallen-kalur eo an tamm mezer, liou an dilhad-oferennan-all d’ezan, hag a c’holo ar c’halur hag ar bladen arôk ha goude an oferen. An traou-all red d’ar beleg da gaout evit oferennan eo bara hep goell, gwin, dour ; eun torchouer da zec’han e zaouarn, hag eur c’hloc’h evit an hini a respont. An treo-ze holl a zo red o c’haout ha pec’hed en deve ar beleg oc’h oferennan hep-e.\nAr bladen hag ar c’halur a zo listri sakr n’hall ket an dud fidel kregi enne ; al lienen-korf hag al lienen-kalur a zo daou dra-all ha n’hall ket an dud fidel kregi enne kennebeut, eur wech ma vent bet impliet evit an oferen, ken na vent bet gwalc’het gant eun den konsakret da Zoue.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/301&oldid=140558 »


Abadenn Liv an amzer - Pennad skignet d'ar 12.02.2018\nGant : Gael Pedron\nSetu ar pezh a vo klevet en abadenn 'mañ :\nKroget eo ar c'hoarioù olimpek digwener paseet e Su-Korea.\n47 sportour ag Russia a zo bet tapet oc'h em dopañ. Ha setu ez eus bet difennet dezhe kemer perzh er c'hoarioù Olimpek. Hag ar blantenn emañ o vont de ginnig deoc'h Patrig a zo unan a c'hell cheñch emzalc'h ar c'horf, ar rezin teven.\nPlantenn ha Plantenn (selaouit adal 2'30 en enrolladenn)\nFaota ket kaout aon kement-sen dirak ar marv.\nAes eo da lar. Pezh 'zo, pa asanter komz ag an dra-sen ag mont adarre e lec'hioù 'zo e c'heller gwellet an traoù get ur sell arall. Aozet ez eus bet un darvoud get ar vugale, e vered Baod. Setu kronikenn Christophe Guilloux, Damp 'Soñj (15')\nAdal pegoulz ez eus tu lâr « aze e c'hellamp komz ag istoer Breizh » ?!\nFin an impalaerezh Roman, evit ar C'hozh Noe. Setu ur gronikenn nevez àr Radio Bro Gwened, Relegoù an istor (25')\nHiriv an deiz ez eus un diouer braz a vedisinerien àr ar maezioù.\nLod vrasañ anezhe a labour er c'herioù bras ha dazont ar sistem yec'hed zo en arvar evit ar re a zo o chom pell d'an ospitalioù. Gaelle Pedron zo ur vaouez yaouank, medisinerez familh ba kreiz breizh, e Gwareg. Un hent divoutin evit ur rummad medisin. Ma n'eo ket ingal kaout ur vedisinerez yaouank er C'hreiz Breizh eo souezhusoc'h c'hoeah pand eo gouest de gomz brezhoneg. Un atersadenn kinniget get Marc-Antoine Ollivier, ag Radio Kreiz Breizh. (33')\n- Lynda Lemay, La visite\n- Titom, Valse ou presque\n- Magnet, Lay Lady Lay\nGoulenn kuzh : 8 + 11 =


Pajenn:Dizanv - Ar c’henta Miz Mari, 1868.djvu/134 - Wikimammenn\nPajenn:Dizanv - Ar c’henta Miz Mari, 1868.djvu/134\nMa n’oc’h euz tad ebed mui var an douar, nemet muioc’h a ze a vir n’oc’h euz da lavarout : Pater noster qui es in cœlis. On Tad pini zo en Ee... An Tad zo en Ee a entento mad ouzoc’h, mar lacaït enna ar fizians a dle bugale caout en o zad. — Va zad ha va mam a zo eat diganen, eme ar Profed, mes an Aotrou Doue en d-euz va c’hemered ganta.\nArvestit Josef o vervel. Caerra maro ! Etre divrec’h Jesus ha Mari ! Jesus ha Mari o entent outa ! Jesus a zoutene aneza ; Mari er c’honsole. Jesus a serras e zaoulagad ; Mari a roas da Zoue e huanad diveza. O ! ac ez eo caer, ac ez eo dous maro ar Zent ! O va ene, pa et euz c’hoant\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/134&oldid=124519 »